KUMITAT PERMANENTI DWAR IX-XOGĦOL TAL-KAMRA

Laqgħa Nru 5

It-Tlieta, 25 ta' Ġunju 2013

Stampat fl-Uffiċċju tal-Iskrivan

Prezz €2.50

Laqgħa Nru 5

It-Tlieta, 25 ta' Ġunju 2013

Il-Kumitat iltaqa' fil-Palazz, il-Belt Valletta, fis-6.50 p.m.

Il-Minuti tal-Laqgħa Nru. 4 li saret fit-3 ta' Ġunju, 2013, ġew ikkonfermati.

MR SPEAKER (Onor. Anġlu Farrugia): Ngħaddu mill-ewwel għax-xogħol.

L-Onor.

XOGĦOL TAL-KAMRA

CARMELO ABELA: Nirringrazzjak.

Fil-fatt, kif taf inti bħala Speaker u anke kollegi min-naħa tal-Oppożizzjoni, id-dibattiti fil-Kamra din il-ġimgħa se jkunu ddedikati kollha kemm huma għall-estimi tal-awtoritajiet u l-korporazzjonijiet.

Jien u l-kollega l-Onor.

David Agius informalment qbilna fuq in-numru ta' seduti li se jsiru.

Fil-fatt se nsemmihom hawnhekk ukoll.

Fis-seduta li għaddejja bħalissa qed jiġu diskussi l-estimi tad-Dħul u Nfiq ta' Heritage Malta u s-Sovrintendenza tal-Patrimonju Kulturali għas-sena finanzjarja 2013.

Din id-diskussjoni għandha tieħu seduta waħda, bil-ħin tal-interruzzjoni tax-xogħol ikun fit-8.00 p.m. u l-ħin tal-aġġornament ma jitteħidx.

Fit-8.30 p.m. tibda seduta oħra li fiha jiġu diskussi l-Estimi tal-Awtorità tat-Turiżmu għal Malta għas-sena 2013 bil-ħin tal-interruzzjoni tax-xogħol ikun fl-10.00 p.m. F'din is-seduta l-ħin tal-mistoqsijiet u tal-aġġornament ma jitteħdux.

Għada, l-Erbgħa, 26 ta' Ġunju 2013, ikun hemm tliet seduti.

L-ewwel seduta tibda fid-9.00 a.m. u fiha jibdew jiġu diskussi l-Estimi tad-Dħul u Nfiq tal-Korporazzjoni Enemalta għas-sena 2013, bil-ħin tal-interruzzjoni tax-xogħol ikun fil-10.45 a.m. F'din is-seduta l-ħin tal-mistoqsijiet u tal-aġġornament ma jitteħdux.

It-tieni seduta tibda fil-11.15 a.m. u fiha ssir it-tieni parti tad-diskussjoni fuq l-Estimi tad-Dħul u Nfiq tal-Korporazzjoni Enemalta għas-sena 2013.

Il-ħin tal-interruzzjoni tax-xogħol ikun fis-1.00 p.m. u wara jittieħed l-aġġornament min-naħa tal-Oppożizzjoni.

Suppost li l-Aġġornament huwa tal-Gvern, imma l-Oppożizzjoni għandha bżonn tieħu l-Aġġornament u min-naħa tagħna m'hemm l-ebda oġġezzjoni.

Il-ħin tal-mistoqsijiet ma jitteħidx.

It-tielet seduta tibda fis-6.00 p.m. bl-ewwel nofs siegħa tkun għall-mistoqsijiet parlamentari.

Immedjatament wara ssir id-diskussjoni fuq l-Estimi tad-Dħul u Nfiq tal-Korporazzjoni għas-Servizzi tal-Ilma għas-sena 2013.

Il-ħin tal-interruzzjoni tax-xogħol ikun fid-9.30 p.m. u l-ħin tal-aġġornament ma jitteħidx.

Il-Ħamis, 27 ta' Ġunju 2013 ikun hemm żewġ seduti.

L-ewwel waħda tibda fid-9.00 a.m. u fiha jiġu diskussi l-Estimi tad-Dħul u Nfiq tal-Awtorita' ta' Malta għall-Ambjent u l-Ippjanar għas-sena 2013.

Il-ħin tal-interuzzjoni tax-xogħol ikun f'nofsinhar.

F'din is-seduta l-ħin tal-mistoqsijiet u tal-aġġornament ma jitteħdux.

It-tieni seduta tibda fin-12.30 p.m. u fiha jiġu diskussi l-Estimi tad-Dħul u Nfiq tal-Awtorità tad-Djar għas-sena 2013.

Il-ħin tal-interruzzjoni tax-xogħol ikun fit-3.00 p.m. u l-ħin tal-mistoqsijiet u tal-aġġornament ma jitteħdux.

Il-Ġimgħa, 28 ta' Ġunju 2013 ikun hemm seduta waħda li tibda fid-9.00 a.m. u fiha jiġu diskussi l-Estimi tad-Dħul u Nfiq tal-Korporazzjoni għax-Xogħol u Taħriġ għas-sena 2013.

Il-ħin tal-interruzzjoni tax-xogħol ikun fin-12.30 p.m. u wara jittieħed l-aġġornament min-naħa tal-Gvern.

Il-ħin tal-mistoqsijiet ma jitteħidx.

Dak huwa x-xogħol tal-Kamra għal matul din il-ġimgħa.

Forsi tajjeb li nieqaf hawnhekk għalissa ħalli nara jekk hemmx xi diffikultà jew xi mistoqsijiet.

MR SPEAKER: L-Onor.

DAVID AGIUS: Se nagħmlu ħilitna biex ma nħarbtux ix-xogħol tal-Gvern.

Anke l-kelliema tagħna qed jagħmlu daqsxejn sforz.

CARMELO ABELA: Jekk tippermittili, nixtieq inżid ħaġa żgħira għax insejt ngħidha u naħseb li hija importanti.

Minn hawnhekk nixtieq nirringrazzja lill-Onor.

David Agius u naturalment lin-naħa tal-Oppożizzjoni għall-koperazzjoni li sibna biex dawn l-estimi jkunu approvati matul din il-ġimgħa sabiex ikunu lesti sat-target date tal-aħħar ta' Ġunju.

DAVID AGIUS: Hekk hu.

Grazzi ħafna, Onor. kollega.

Id-diffikultà żgħira li jista' jkun hemm hija fuq il-ħin.

Nixtieq li ma nkunux issikkati daqshekk fil-ħin, fis-sens li ma noqogħdux infittxu ħames minuti 'l hemm jew 'l hawn, imma nipprovaw inkunu ftit flessibbli bħas-soltu.

Qed nipprovaw nillimitaw kemm jista' jkun, imma nitlob biss ftit flessibilità.

Mill-bqija naqblu mal-arranġament tas-seduti kif ħabbar l-Onor.

L-Aġġornament tas-seduta tat-Tnejn ta' wara ovvjament imbagħad ikun tal-Oppożizzjoni.

MR SPEAKER: Jidher li prattikament hemm qbil dwar dan l-arranġament.

Dwar il-kwestjoni ta' ftit minuti 'l hemm u 'l hawn dejjem jiftiehmu l-partijiet fil-Kamra dak il-ħin stess.

CARMELO ABELA: Nikkonferma li t-Tnejn, l-1 ta' Lulju, l-Aġġornament ikun għan-naħa tal-Oppożizzjoni.

Rigward ħinijiet jien żammejt ma' dawk li ġew issuġġeriti min-naħa tal-Onor.

Imma kif qal hu, jekk ikun hemm varjazzjoni ta' ftit minuti 'l hemm jew 'l hawn, naturalment mhux se noġġezzjonaw.

MR SPEAKER: Nistgħu ngħaddu għall-programm tal-ġimgħa d-dieħla?

CARMELO ABELA: Għall-ġimgħa d-dieħla nista' ngħid li nhar it-Tnejn se nkomplu bid-diskussjoni fuq l-Abbozz ta' Liġi li jemenda l-Att dwar is-Sigurtà Soċjali, li diġà huwa mibdi.

Fadal xi kelliema min-naħa tal-Gvern u anke min-naħa tal-Oppożizzjoni u suppost li d-dibattitu jagħlaq dakinhar.

It-Tlieta, 2 ta' Lulju 2013 nixtiequ nibdew bid-diskussjoni fuq l-Abbozz ta' Liġi dwar is-Saħħa, li ġie ppubblikat illum.

Qed nirreferi għal Abbozz numru 11.

Dak huwa s-suġġeriment tagħna, li t-Tlieta nibdew bid-diskussjoni fuq l-Abbozz ta' Liġi dwar is-Saħħa.

Naturalment jekk il-kelliem tal-Oppożizzjoni dwar dan is-settur ikun preżenti! (off mic) Jien ukoll illum sirt naf.

Ma rajtx x'fih, imma mit-titolu jidher li jittratta fuq miri fil-qasam tas-saħħa biex wieħed jagħti ċerti timelines … (off mic)

Ħalli nagħti l-istampa kollha.

Il-ħsieb kien li t-Tlieta nibdew l-Abbozz ta' Liġi dwar is-Saħħa u l-Erbgħa nibdew niddibattu l-Abbozz ta' Liġi dwar il-Whistleblower Act li għadu mhux ippubblikat.

Jien infurmat li se jiġi ppubblikat għada u allura ma nistgħux nibdew niddiskutuh qabel.

Dak huwa s-suġġeriment min-naħa tagħna, imma naturalment irridu naraw x'diffikultajiet jista' jkun hemm min-naħa tal-Oppożizzjoni.

Joe Cassar se jkun imsiefer u jekk jiġi t-Tlieta stess, jasal wara nofsinhar ...

CARMELO ABELA: Ovvjament hemm diffikultà.

DAVID AGIUS: Jekk l-Abbozz ta' Liġi dwar is-Saħħa nibdewh l-Erbgħa, naħseb li jirnexxili nikkonvinċi lill-Onor.

Joe Cassar jara l-Abbozz waqt li jkun imsiefer!

MR SPEAKER: Għandek kelliema biżżejjed fuq l-item ta' nhar it-Tnejn biex forsi jkomplu fis-seduta tat-Tlieta?

CARMELO ABELA: Le, m'hemmx għax il-lista ta' kelliema li kien hemm dwar l-Abbozz ta' Liġi li jemenda l-Att dwar is-Sigurtà Soċjali ġiet eżawrita.

Ladarba l-Abbozz ta' Liġi dwar il-Whistleblower għadu mhux ippubblikat, naturalment ma nistgħux niddiskutuh qabel.

DAVID AGIUS: Inkunu rridu niddiskutuh ukoll fil-gruppi rispettivi tagħna.

MR SPEAKER: Dan l-Abbozz se jiġi ppubblikat għada?

Rigward ix-xogħol għall-ġimgħa d-dieħla nistgħu forsi nikkomunikaw ftit bejnietna.

Mix-schedule li għaddielna l-Iskrivan tal-Kamra, jidher li hemm l-Abbozz ta' Liġi li jemenda l-Att dwar Lotteriji u Logħob Ieħor, Abbozz Nru 10, li huwa qasir ħafna għax fih biss klawsola waħda, hemm l-Abbozz ta' Liġi li jemenda Diversi Liġijiet dwar il-Funzjonijiet tal-Membri Parlamentari, Abbozz Nru 9 … L-estimi se nkunu lestejniehom din il-ġimgħa.

DAVID AGIUS: Nistgħu allura npoġġu fuq l-aġenda l-private member's bill tal-Onor.

Claudette Buttigieg rigward tibdil fil-Kostituzzjoni.

Qegħdin f'pożizzjoni li forsi l-ġimgħa d-dieħla nibdew id-diskussjoni dwar dan l-Abbozz?

CARMELO ABELA: Jien infurmat li dalwaqt se jkun hemm laqgħa bejn il-Prim Ministru u l-Kap tal-Oppożizzjoni u nixtieq li din il-materja tiġi diskussa bejniethom.

DAVID AGIUS: Għandek idea għal meta huma ppjanati?

CARMELO ABELA: Il-Prim Ministru infurmani li se ssir laqgħa dalwaqt - fi ftit ġranet oħra - bejnu u l-Kap tal-Oppożizzjoni u xtaqt li din il-materja tkun diskussa bejniethom.

DAVID AGIUS: Qabel ma nagħtu data għad-diskussjoni tagħha fil-Parlament?

Qed nifhem tajjeb?

CARMELO ABELA: Hekk hu.

Qabel ma ninxu iktar fuq din il-mozzjoni.

MR SPEAKER: Hemm ftehim dwar l-aġenda tat-Tnejn?

Fuq l-aġenda ta' nhar it-Tlieta se jkun hemm abbokkament bejnietkom ...

CARMELO ABELA: Hekk hu, għat-Tlieta u l-Erbgħa se nitkellmu ...

MR SPEAKER: Għax kif qed jgħid l-Onor.

David Agius, jekk l-Onor.

Joe Cassar ikun Malta nhar l-Erbgħa, dakinhar tista' ssir id-diskussjoni fuq l-Abbozz ta' Liġi dwar is-Saħħa.

Imbagħad għat-Tlieta wieħed irid jara ...

DAVID AGIUS: U Abbozz ta' Liġi numru 9?

CARMELO ABELA: Iva, jibqa' żewġ abbozzi, kif qed jgħid l-Onor.

De Marco, dak dwar il-funzjonijiet tal-membri parlamentari u Abbozz ta' Liġi numru 10, li huwa emenda żgħira għall-Att dwar il-Logħob u l-Lotteriji.

MR SPEAKER: Jistgħu allura jitilgħu fuq l-aġenda?

CARMELO ABELA: Dejjem nistgħu ntellgħuhom għal li jista' jkun.

DAVID AGIUS: Imma jekk se ntellgħuhom, irridu nkunu ppreparati.

CARMELO ABELA: Qed ngħid li ntellgħuhom fuq l-aġenda naturalment dejjem bi qbil bejn iż-żewġ naħat.

DAVID AGIUS: Jekk nhar it-Tnejn li ġej is-seduta ma titteħidx kollha bid-diskussjoni dwar l-Abbozz ta' Liġi li jemenda l-Att dwar is-Sigurtà Soċjali, se mmorru għall-Abbozz ta' Liġi dwar il-funzjonijiet tal-Membri Parlamentari jew għall-ieħor li jirrigwarda l-Att dwar il-Logħob u l-Lotteriji?

X'se nagħmlu?

CARMELO ABELA: Is-seduta tat-Tnejn se tkun okkupata kollha mid-diskussjoni dwar l-Abbozz ta' Liġi li jemenda l-Att dwar is-Sigurtà Soċjali.

It-Tlieta u l-Erbgħa kellna l-ħsieb li niddiskutu l-Abbozz ta' Liġi dwar is-Saħħa, imma jidher li t-Tlieta hemm diffikultà ġustifikata min-naħa tal-Oppożizzjoni.

Għal nhar l-Erbgħa hemm ħsieb li nagħmlu d-diskussjoni dwar il-Whistleblower's Act li għadu mhux ippubblikat.

L-Abbozz ta' Liġi dwar is-Saħħa ġie ppubblikat illum.

Id-diffikultà l-oħra hi li jridu jiġu diskussi fil-gruppi parlamentari rispettivi.

Allura, kif diġà għedt, għat-Tnejn ftehemna, imbagħad għat-Tlieta u l-Erbgħa nitkellmu informalment ...

MR SPEAKER: Għall-Erbgħa jidher li jista' jitla' l-Abbozz ta' Liġi dwar is-Saħħa.

Għal nhar it-Tlieta, kif qal l-Onor. de Marco, nistgħu ntellgħu żewġ abbozzi oħra.

Naturalment dejjem tiġi informata l-Oppożizzjoni minn qabel.

L-Onor.

MARIO DE MARCO: Naqblu li l-Erbgħa jkun hemm l-Abbozz dwar is-Saħħa.

L-unika diffikultà hija għal nhar it-Tlieta.

CARMELO ABELA: Se nirrapporta lura li hemm id-diffikultà li l-kelliem ewlieni tal-Oppożizzjoni dwar is-saħħa mhux se jkun Malta nhar it-Tlieta u allura huwa dovut li nistennew.

Ħadt nota wkoll li potenzjalment nistgħu nagħmluha l-Erbgħa.

Rigward nhar it-Tlieta, ninforma lill-Oppożizzjoni u lill-iSpeaker dwar x'nistgħu nagħmlu.

Xtaqt ukoll insemmi f'dan il-Kumitat xi ħaġa li diġà kkomunikajna informalment kemm mal-uffiċċju tiegħek, Mr Speaker, kif ukoll mal-Oppożizzjoni.

Qed nitkellem dwar iż-żjara uffiċjali f'Malta tal-President tal-Unjoni Ewropea Van Rompuy fl-10 ta' Lulju.

Dakinhar se jkollna seduta speċjali fit-3.30 p.m. li se tieħu l-forma li s-soltu jieħdu dan it-tip ta' seduti speċjali, jiġifieri jkun hemm diskors minnek, Mr Speaker, ikun hemm ukoll indirizz mill-mistieden speċjali, is-Sur Van Rompuy, u jsiru wkoll interventi min-naħa tal-Prim Ministru u tal-Kap tal-Oppożizzjoni.

Dik, kif għedt, se tkun seduta speċjali bħal ma jsir is-soltu meta jkollna dan it-tip ta' żjarat.

DAVID AGIUS: Għandna indikazzjonijiet dwar ħinijiet jew running order?

CARMELO ABELA: Ir-running order se jkun bħas-soltu; kif għedt, l-introduzzjoni mill-iSpeaker, id-diskors ta' Von Rompuy, ir-risposta tal-Prim Ministru u tal-Kap tal-Oppożizzjoni.

L-allokazzjoni tal-ħin, jekk niftakar tajjeb, hija ħames minuti l-iSpeaker, 15-il minuta Van Rompuy, u għaxar minuti kull wieħed il-Prim Ministru u l-Kap tal-Oppożizzjoni.

MR SPEAKER: Nimxu l-istess bħas-seduti li fihom kellna ż-żjarat ta' Barroso u Prodi.

CARMELO ABELA: L-istess kif imxejna qabel.

Wara jkun hemm ħin fejn il-membri parlamentari kollha jiltaqgħu informalment mal-mistieden waqt riċeviment żgħir.

Qed nitkellmu fuq nhar l-Erbgħa, 10 ta' Lulju.

DAVID AGIUS: Allura ma jkunx hemm seduta filgħaxija.

CARMELO ABELA: Mhux se jkun hemm.

Fl-10 ta' Lulju dik tkun l-unika seduta u huwa ppjanat li tibda fit-3.30 p.m. Filgħaxija ma jkunx hemm seduta.

Qed ngħid dan biex il-ftehim ikun formalizzat f'dan il-Kumitat.

MR SPEAKER: Hemm xi informazzjoni oħra?

Forsi nimxu fuq l-aġenda.

CARMELO ABELA: Nixtieq li uffiċjalment ninforma lill-Kumitat li min-naħa tal-Gvern qed naħdmu fuq numru ta' emendi għall-iStanding Orders.

Kif tafu, diġà hemm emenda suġġerita mill-Iskrivan tal-Kamra u minnek, Mr Speaker, biex jidħlu ċerti emendi għall-iStanding Orders li huma konsegwenzjali għat-twaqqif tal-Kumitati Permanenti.

MR SPEAKER: Il-pubblikazzjoni tal-iStanding Orders ilha mwaħħla kważi xahrejn!

CARMELO ABELA: Fil-fatt se nipprovaw inressquhom bħala l-ewwel item fuq l-aġenda f'xi ġurnata l-ġimgħa d-dieħla.

DAVID AGIUS: Diġà għidna li kif inhuma sal-lum dawn l-emendi, min-naħa tal-Oppożizzjoni m'hemmx diffikultà.

CARMELO ABELA: Il-ġimgħa d-dieħla nippreżentaw il-mozzjoni relattiva għall-approvazzjoni.

MR SPEAKER: Nixtieq li tittieħed pożizzjoni malajr fuqha għax mhux ġust għall-Membri l-ġodda - għandna iktar minn għoxrin Membru ġdid - li tajthom il-kelma li se nagħtihom il-pubblikazzjoni tal-Ordnijiet Permanenti tal-Kamra u sal-lum għadni ma nistax nagħtihielhom.

CARMELO ABELA: Qed ngħid li l-ħsieb huwa li l-ġimgħa d-dieħla ntellgħu l-mozzjoni fuq l-aġenda.

Hemm numru ta' emendi li bħalissa naf li qed isir xogħol fuqhom.

Naħseb li kif nissettiljaw ftit u nkunu iktar ċari fuqhom, issir diskussjoni iktar formali bejn iż-żewġ naħat tal-Kamra biex nipprovaw naslu għal qbil dwarhom.

Jekk hemm ċans, forsi nista' ngħid xi ftit dwar xiex jittrattaw dawn l-emendi ħalli mbagħad ngħadduhom anke lill-Oppożizzjoni għar-reazzjoni tagħha.

Waħda mill-emendi hija marbuta mal-ħin tas-seduti.

L-ewwel nett irridu nirregolaw il-fatt li s-seduti jsiru t-Tnejn, it-Tlieta u l-Erbgħa għax l-Ordinijiet Permanenti tagħna jgħidu li l-Kamra tiltaqa' t-Tnejn u l-Ħamis, meta fil-fatt qatt ma jiltaqa' hekk.

Ilna snin twal bil-Parlament jiltaqa' t-Tnejn, it-Tlieta u l-Erbgħa.

Is-suġġeriment kien li flok nibdew fis-6.00 pm, is-seduti jibdew fil-5.00 pm u jibqgħu sejrin sat-8.00 p.m. bl-aġġornament ikun sat-8.30 p.m. Jiġifieri mmexxu kollox b'siegħa.

Naturalment din għad trid tiġi diskussa f'iktar dettall anke fil-gruppi parlamentari rispettivi.

Suġġeriment f'dan is-sens huwa li, bi prova u bi qbil bejn iż-żewġ naħat tal-Kamra, seduta waħda fil-ġimgħa - li nistgħu naqblu liema waħda tkun, jekk hux it-Tnejn, it-Tlieta jew l-Erbgħa – tkun tibda fil-5.00 p.m. u tispiċċa fit-8.30 p.m. – l-Aġġornament inkluż – ħalli naraw ftit ir-reazzjoni effettiva ta' dan it-tibdil fil-ħin.

Jekk naqblu li jkun hemm tidbil fil-ħin, imbagħad ikun hemm numru ta' emendi konsegwenzjali li jridu jidħlu fl-Ordinijiet Permanenti.

MR SPEAKER: L-Onor.

MARIO DE MARCO: Ma ninsewx li f'dan il-Parlament aħna m'aħniex full-timers, li jfisser li l-biċċa l-kbira tad-deputati li jaħdmu jew għandhom impjieg ġeneralment ma jispiċċawx qabel il-5.00 p.m. Dan ifisser li se jkun diffiċli ħafna biex jitilqu minn fejn jispiċċaw l-impjieg tagħhom u jkunu hawnhekk fil-5.00 p.m. għall-mistoqsijiet.

Dawk li m'għandhomx impjieg għandhom professjoni - il-President tal-Kamra jifhimni mill-ewwel – u fil-5.00 p.m. ikun l-eqqel tal-ħin fejn ikunu qed jaraw lill-klijenti tal-professjoni tagħhom.

Diġà huwa sagrifiċċju li tkun hawnhekk fis-6.00 p.m. Però dak b'xi mod jew ieħor kulħadd jagħmlu u qed jirnexxilna, kemm min huwa impjegat, kif ukoll min huwa fi professjoni.

Però naħseb li l-mument li nagħmlu s-seduti jibdew fil-5.00 p.m., se nkunu qegħdin noħolqu pressjoni kemm fuq l-impjegati kif ukoll fuq min għandu professjoni jew xogħol ieħor.

Min huwa impjegat se jkollu jseffaq wiċċu ma' min iħaddmu biex iħallih jitlaq qabel il-waqt biex ikun hawnhekk fil-ħin.

Dan se joħloq ħafna tensjoni u problemi bejn deputat li hu impjegat u min iħaddmu.

Ma naħsibx li huwa xieraq li nqiegħdu lin-nies f'din is-sitwazzjoni.

Imbagħad għal min għandu professjoni, kif għedt, dak ġeneralment ikun l-aqwa ħin tal-uffiċċju, u dak li jkun ikollu jaqbad u jitlaq biex jiġi hawnhekk.

Irridu niftakru li dan mhux Parlament b'deputati full-time.

Li kieku kien hekk, dan kien ikun jista' jsir.

Però meta niftakru li d-deputati diġà jagħmlu sagrifiċċji kbar biex jibbilanċjaw ix-xogħol tagħhom u l-karriera tagħhom bħala deputati, naħseb li rridu noqogħdu attenti li dan il-bilanċ fin ma negħlbuhx għax inkella għada pitagħada se jkun aktar diffiċli li nsibu nies li jkunu mħajrin biex joħorġu għall-politika u jservu lil dan il-pajjiż billi jsiru deputati.

MR SPEAKER: L-Onor.

CARMELO ABELA: Naturalment il-punti mqajmin mill-Onor. kollega huma punti validissimi.

Jien ukoll impjegat u rrid nibbilanċja bejn ix-xogħol tiegħi u x-xogħol parlamentari.

Però l-ħsieb wara din il-proposta huwa li aħna għandna wkoll familja u naħsbu li din tista' tkun miżura li għall-inqas tipprovdi daqsxejn aktar bilanċ mal-ħajja tal-familja peress li wara s-seduta naslu d-dar f'ħinijiet iktar deċenti milli naslu fihom illum.

MR SPEAKER: Skambjajtuhom dawn l-emendi għall-Ordnijiet Permanenti?

CARMELO ABELA: Le, s'issa tkellimt biss informalment mal-Onor.

Li qed nipprova nagħmel illum huwa li nagħti ħjiel tal-ħsibijiet li qed jinħmew.

Irid ikun hemm iktar diskussjonijiet anke fi ħdan il-grupp parlamentari tal-Gvern stess.

Għalhekk għedt li mhux se nressqu xi ħaġa jekk mhux se jkun hemm qbil dwarha għall-inqas b'mod ġenerali.

MR SPEAKER: Għandek id-dokumenti li se jiġu ppreżentati jew le?

CARMELO ABELA: Għalissa qed nipprova nagħti overview tal-ideat tagħna biex ikollna iktar diskussjoni.

MR SPEAKER: Però biex tiftaħ id-diskussjoni jrid ikollok id-dokumenti f'idejk.

CARMELO ABELA: Naturalment irid ikollna diskussjoni anke informali bejnietna.

Imma llum ridt li nifformalizza dak li qed naħsbu aħna.

Ressaqt ukoll il-proposta li dwar it-tibdil fil-ħin tas-seduti nagħtu żmien ta' prova qabel ma niddeċiedu li ndaħħlu t-tibdil.

Naturalment naqbel perfettament mal-argumenti li ġab l-Onor. de Marco għax huma kollha fatti u ħadd ma jista' jmerihom.

Nesperjenzawhom kuljum diversi membri miż-żewġ naħat tal-Kamra.

Però huwa fatt ukoll li dawn jistgħu jkunu pass żgħir fid-direzzjoni ta' family friendly measures, mhux biss għall-membri imma anke għall-impjegati tal-Parlament.

MR SPEAKER: L-Onor.

MARIO DE MARCO: Naqbel miegħek dwar il-ħtieġa ta' family friendly measures.

Però naħseb li l-ewwel dover tagħna huwa li nipprovdu lill-familja introjtu mill-impjieg tagħna!

Għandna responsabilità lejn l-impjieg jew il-professjoni li tkun fiha; mhux għall-gost tagħmilhom.

MR SPEAKER: Ejja ma neħlux fuq dawn il-proposti.

Fadal ħafna x'wieħed jiddiskuti.

MARIO DE MARCO: Irridu nifhmu daqsxejn ir-riperkussjonijiet li jista' jkollna.

Ir-riperkussjonijiet jistgħu jkunu serji; li ma nibqgħux nattiraw nies biex isiru deputati.

CARMELO ABELA: Dawn kollha huma punti validi!

Naturalment nistgħu nibqgħu niddiskutu u niddibattu.

Iż-żewġ naħat qed naqblu, imma forsi jiddependi mil-liema angolu l-iktar li qed inħarsu lejhom.

Anke huwa qed jaqbel mal-punti tiegħi!

Mhux qed ngħidu li hemm xi ħaġa ta' kuntrast.

Emenda oħra li qed naħsbu fuqha hija marbuta mal-idea li jkun hemm allokati għall-Oppożizzjoni numru ta' seduti fejn l-Oppożizzjoni tissuġġerixxi u tiffissa l-aġenda hi.

Naturalment issir diskussjoni hawnhekk u mbagħad ikun hemm il-ġurnata allokata għal dak li l-Oppożizzjoni tkun tixtieq ittella' fuq l-aġenda.

Dan huwa apparti dak li tipprovdi fejn jidħlu private members' motions.

Mhux qed ngħidu li din il-miżura tidħol minflokha, imma in addition to it.

Probabbilment hawnhekk aktar qed nitkellmu fuq diskussjonijiet bla vot li jkunu mressqa min-naħa tal-Oppożizzjoni u li għalihom jingħataw numru ta' seduti li nistgħu naqblu dwarhom.

Qed nissuġġerixxu wkoll li jkun hemm bidla fejn jidħol il-quorum u li bażikament isir kif kien isir fil-leġiżlatura li għaddiet, fejn is-sospensjoni ma tkunx ta' ħames minuti imma ta' għoxrin minuta u jekk ma jkunx hemm quorum is-seduta tiġi sospiża mill-iSpeaker.

Dwar it-tul ta' ħin tad-diskorsi fil-Parlament qed nikkonsidraw li l-ħin jitnaqqas xi ftit.

Membru jkun jista' jdum jitkellem għal 30 minuta minflok għal 40 minuta; il-ħin tal-estensjoni minn 30 minuta jsir ta' kwarta, u d-diskors tal-introduzzjoni tal-ministru jew tax-shadow minister minn siegħa u nofs jonqos għal siegħa.

Xorta huma ħinijiet pjuttost twal.

F'din il-leġiżlatura, fejn terz tal-Membri tal-Parlament huma ġodda, diġà jidher li qed ikun hemm iktar konformità ma' dawn il-ħinijiet milli mal-ħinijiet stipulat fl-Ordnijiet Permanenti.

Dawn għadhom biss ideat li qed nitkellmu fuqhom u m'hemm xejn deċiż mija fil-mija.

Dwar il-kumitati permanenti qed nissuġġerixxu żewġ affarijiet.

Waħda hija emenda għall-kumitat dwar il-kontijiet pubbliċi, sabiex ministru, segretarju parlamentari jew membru parlamentari li jkun membru tal-kumitat iċedi postu f'dawk is-seduti fejn ikun qed isir skrutinju ta' xi ħaġa li b'xi mod jew ieħor ikun responsabbli minnha u f'dawk is-seduti jidħol membru sostitut skont l-Ordnijiet Permanenti.

Qed tiġi kkonsidrata wkoll il-proposta dwar it-twaqqif ta' kumitat permanenti ġdid dwar il-petizzjonijiet, li hija proposta li jidher li hemm kunsens dwarha bejn iż-żewġ naħat tal-Kamra.

Issemmiet min-naħa tal-Oppożizzjoni u ssemmiet ukoll min-naħa tal-Gvern fil-manifest elettorali tiegħu.

Minbarra tibdil fil-proċedura ta' kif isiru l-petizzjonijiet, se jitwessa' ftit ukoll il-mod kif isiru l-petizzjonijiet.

Naturalment jibqa' d-dritt tal-membri li jressqu petizzjonijiet.

Però se nagħtu ċ-ċans ukoll li l-pubbliku, through l-iSpeaker - dejjem jekk naqblu fuq din il-proċedura - jippreżenta petizzjonijiet direttament lill-iSpeaker.

Imbagħad hemm żewġ punti oħra li xtaqt insemmi.

Wieħed minnhom jittratta min ikollu permess ta' assenza mis-seduta.

Nafu li sal-lum il-prassi - fil-leġiżlatura li għaddiet l-Onor.

Agius kien semmieha kemm-il darba anke f'dan il-Kumitat stess - hi li membru parlamentari li jkun imsiefer fuq xogħol tal-Parlament ikun skużat, imma membru tal-Eżekuttiv li jkun imsiefer fuq xogħol tal-Gvern jitniżżel fil-minuti tas-seduta bħala assenti.

Il-kollegi tan-naħa l-oħra jafu sew x'qed ngħid għax hekk ukoll kien jiġri fil-leġiżlaturi preċedenti.

Anke min ikun ma jiflaħx b'mod pjuttost serju jitniżżel bħala assenti.

Għaldaqstant proposta li nixtiequ nissuġġerixxu hi li jekk membru parlamentari jkun imsiefer fuq xogħol tal-Parlament jew fuq xogħol tal-Gvern, fil-minuti jitniżżel bħala skużat.

Naturalment, fejn jidħlu delegazzjonijiet parlamentari, l-uffiċċju tiegħek, Mr Speaker, għandu informazzjoni sħiħa.

Id-diffikultà tqum dwar kif se jiġi rregolat ix-xogħol tal-Gvern.

Hawnhekk allura jidħol ix-xogħol tal-Whip tal-Gvern, li jagħmel dikjarazzjoni ffirmata li qed jidħol responsabbli hu li f'dawk is-seduti membru partikolari jinsab imsiefer fuq xogħol tal-Gvern u allura jitlob li jkun skużat mill-uffiċċju tiegħek u mill-Iskrivan tal-Kamra.

MR SPEAKER: L-Onor.

MARIO DE MARCO: Ir-raġuni tradizzjonalment dejjem kienet id-distinzjoni bejn ir-rwol parlamentari u r-rwol eżekuttiv.

Din hija r-raġuni għaliex meta ministru jsiefer fuq xogħol tal-Gvern mhuwiex skużat għal skopijiet ta' attendenza parlamentari.

Li forsi wieħed jista' jissuġġerixxi huwa li jikkonsidra li minflok ma jitniżżel bħala skużat, l-assenza tiegħu tkun ikkwalifikata bħala assenza ġustifikata.

Biex iżżomm id-distinzjoni bejn ir-rwol tal-Eżekuttiv u r-rwol tal-Parlament.

B'dan il-mod ma jkunx qed jiġi skużat għaliex l-assenza tiegħu ma tkunx fuq xogħol parlamentari, però ovvjament hija assenza ġustifikata għax ikun imsiefer fuq xogħol tal-Eżekuttiv u mhux vaganza.

B'hekk tkun żammejt id-distinzjoni bejn l-Eżekuttiv u l-Parlament.

MR SPEAKER: Dan huwa punt legali interessanti, minħabba r-rwol kostituzzjonali tal-Parlament u dak Eżekuttiv.

F'dan l-istadu jien qiegħed biss insemmi l-punti li qed jiġu kkonsidrati.

Jista' jsir, pereżempju li fil-minuti jkollok lista ta' dawk skużati fuq xogħol parlamentari, u lista separata ta' dawk skużati fuq xogħol tal-Gvern.

MR SPEAKER: L-Onor.

DAVID AGIUS: Mhux se nidħol fid-dettall ta' kull waħda.

Irridu niltaqgħu ftit mal-gruppi tagħna u nitkellmu aktar dwarhom.

Hemm xi tgħid fuq kull waħda.

MR SPEAKER: Għal min qed isegwina rrid ngħid li dan id-dibattitu, li qed jiġi streamed live, huwa kollu impromptu; għadna mhux qed niddibattu l-punti msemmija għax id-diskussjoni trid timmatura iktar fil-gruppi parlamentari rispettivi.

DAVID AGIUS: M'għandix dubju li meta dawn l-ideat jgħadduhomlna, inkunu nistgħu nidħlu fihom fid-dettall u jkun hemm żmien biżżejjed biex jinħmew aħjar ħalli finalment ikollna … (Interruzzjonijiet)

CARMELO ABELA: L-aħħar proposta, jekk tippermettili, hija dwar ordni permanenti ġdid li nixtiequ ndaħħlu biex jittratta notifiki – naturalment l-avukati jifhmu iktar minni fuq dan – minn xi qorti dwar xi liġi li tkun iddikjarata li tilledi ma' xi dispożizzjoni tal-Kostituzzjoni.

Sal-lum m'għandniex proċedura f'dan ir-rigward u li jiġri huwa li l-President tal-Kamra jpoġġiha fuq il-Mejda tal-Kamra u ħafna drabi din tibqa' hemmhekk sakemm il-Gvern jew il-ministru responsabbli mill-ġustizzja forsi jindunaw biha jew inkella jitħajru jagħmlu xi ħaġa dwarha.

Aħna qed nipproponu li jkun hemm ordni permanenti li tagħti struttura lil dak li għandu jiġri min-notifika sal-proċess aħħari, li jista' jwassal anke għal … (Interruzzjonijiet) Nerġa' ngħid, dawn huma biss ideat li qed naħdmu fuqhom fil-preżent.

CARMELO ABELA: Għad iridu jiġu diskussi anke fi ħdan il-grupp parlamentari tagħna.

Din il-ġimgħa jew il-ġimgħa d-dieħla se jingħataw lill-Oppożizzjoni imma żgur li qabel jersqu fil-Parlament, se jingħataw lill-Oppożizzjoni f'forma miktuba sabiex ikunu jistgħu jiġu diskussi mill-Oppożizzjoni.

Dak li kelli xi ngħid għar-rigward ta' emendi għall-Ordnijiet Permanenti li qed jiġu suġġeriti.

MR SPEAKER: Onor. Abela, nifhem li f'xi ħin se tgħaddi kopja lill-uffiċċju tiegħi.

CARMELO ABELA: Mr Speaker, xtaqt insemmi ħaġa oħra fejn tidħol il-proċedura tal-Kamra u li dwarha għaddejt kopja ta' mozzjoni lill-Onor.

Agius li min-naħa tiegħu ġie bil-feedback.

Il-gvern kien qed jaħseb, u għadu jaħseb, li jressaq mozzjoni ta' proċedura - mhux emendi għall-iStanding Orders imma mozzjoni ta' proċedura tkopri biss din il-leġislatura sax-xoljiment tagħha – li tirregola d-divisions fil-Parlament.

Kelli feedback min-naħa tal-kollega tiegħi l-Onor.

Agius u s'issa waqafna hemmhekk għax għad irridu nitkellmu fuq il-feedback li ngħata.

M'iniex qed ngħid li jekk nirranġaw fuq dak il-feedback jista' jkun hemm qbil … M'iniex qed ngħid hekk; kulħadd se jżomm il-pożizzjoni tiegħu għax nista' nifhem il-pożizzjoni min-naħa tal-Oppożizzjoni.

Qed ngħid dan biss biex il-Kumitat ikun jaf li hemm din il-mozzjoni ta' proċedura li informalment għaddejt kopja tagħha lill-Oppożizzjoniu li kien hemm feedback dwarha.

S'issa waqafna hemmhekk u ma sar xejn iktar.

MR SPEAKER: Nistgħu ngħaddu għal item ieħor tal-aġenda?

Għandna xogħol importanti li nixtieq li neħilsuh, fosthom rapport importanti dwar il-Parlament il-ġdid.

Nibda b'xi ħaġa li nistgħu nittrattawha malajr.

Kif jaf kulħadd, il-Parlament nazzjonali għandu r-rappreżentant tiegħu fil-Parlament Ewropew, li bħalissa hija Miss Pauline Abela.

Peress li l-kuntratt ta' min jintgħażel normalment jiġi endorsed mill-House Business Committee u peress li meta sar il-ftehim, fl-1 ta' Frar, il-Parlament kien xolt minħabba l-kampanja elettorali, il-kuntratt kien sar għal sitt xhur biss.

Għalhekk issa qed inġibu għall-attenzjoni tal-Kumitat sabiex dan il-kuntratt jiġi estiż għal sitt xhur oħra u formalment jiġi endorsed mill-House Business Committee.

Dan huwa l-agreement between the Parliament of Malta - allura rappreżentat mill-Clerk of the House - u Pauline Abela, li l-grad tagħha huwa ta' Clerk Assistant, għall-pożizzjoni ta' national parliament representative.

L-Onor.

DAVID AGIUS: Sur President, l-ewwel nett m'għandna l-ebda diffikultà li jiġi estiż dan il-ftehim li hemm.

Naf ix-xogħol siewi li jagħmlu dawn il-persuni li jkunu hemm.

Kif taf inti, għandna numru ta' deputati ġodda li qed imorru Brussels.

Ma nafx jekk dawn iltaqgħux personalment ma' Miss Pauline Abela.

Forsi min-naħa tiegħek, Sur President, tista' tagħmel arranġamenti sabiex meta Miss Abela tkun hawn Malta, tiltaqa' mal-Membri Parlamentari l-ġodda - għaxar minuti kollox - ħalli għall-inqas ikunu jafu ma' min se jiltaqgħu jekk ikunu Brussels.

MR SPEAKER: Kemm ili Speaker, diġà tkellimt ma' Miss Pauline Abela, u naf li meta jkun hemm preżenza ta' parlamentari fi Brussell, hi tipprova tiltaqa' magħhom … Però għamilt sew li qajjimt dan il-punt għax huwa punt importanti li jkun hemm dan il-kuntatt bejniethom.

L-Onor.

CARMELO ABELA: Sur President, nikkonferma li meta kelli okkażjoni nkun ma' delegazzjoni fi Brussell, Miss Pauline Abela, ħadet ħsieb l-affarijiet kollha li setgħet tieħu ħsieb għal dak li jkun meħtieġ.

Inti qed titlob li nagħmluha llum, li nestenduh għal sitt xhur oħra?

CARMELO ABELA: Sitt xhur mill-1 ta' Frar.

MR SPEAKER: Onor. Abela, koperti sal-1 ta' Awwissu.

CARMELO ABELA: Inti tixtieq li dan jiġġedded għal sitt xhur oħra llum jew li niġu b'risposta darb'oħra qabel ir-recess tas-sajf?

Nittama li jkollna laqgħa oħra tal-House Business Committee.

Jekk m'hemmx oġġezzjoni, ninformawk darb'oħra.

MR SPEAKER: Mhijiex problema.

Fis-seduta ta' dan il-Kumitat tal-14 ta' Mejju, b'referenza għall-bini tal-Parlament il-ġdid, kont informajt lill-Membri li kont se nippreżenta rapport dwar il-functionary requirements tal-Parlament Malti u dak kollu li jeħtieġ biex ikollna parlament li jiffunzjona.

Se ngħaddilkom kopja ta' dan id-draft report li ħejjejt flimkien mal-uffiċċju tiegħi.

Ma nippretendix li niddiskutuh issa; wieħed jiddiskutih 'il quddiem f'xi laqgħa oħra ta' dan il-Kumitat - forsi jkollna seduta apposta għalih - għax huwa rapport li għalkemm mhux daqstant estensiv, imma huwa informattiv ħafna, ibbażat b'mod xjentifiku fuq kif ħadem il-Parlament matul is-snin u kif jiffunzjona kemm min-naħa tal-plenarja kif ukoll min-naħa tal-Kumitati.

Ipprovajt nagħlaq ir-rapport billi nagħti qisu xenarju tal-attivitajiet u l-funzjonijiet parlamentari, u l-ispazju meħtieġ għalihom.

Pereżempju minbarra l-Parlament bħala plenarja u l-Kumitati li għandna bħalissa, huwa meħtieġ spazju għall-istaff u għal attivitajiet oħrajn li għalihom jintuża l-Parlament jew il-kmamar tal-kumitati.

Pereżempju din il-ġimgħa stess din il-kamra ntużat xi tliet darbiet biex fiha ltqajna ma' għaqdiet jew nies li jiġu jiddiskutu magħna, organizzazzjonijiet internazzjonali jew Maltin, inkluż laqgħat ma' dinjitarji li jkunu qegħdin iżuru dan il-Parlament.

Għalhekk qed nagħtikom kopja ta' dan ir-rapport, kif wegħedtkom; xtaqt tajthulkom qabel imma ma ltqajniex qabel.

Informazzjoni oħra li xtaqt ngħaddi lill-Kumtiat hija li kellna diversi laqgħat mas-Sur Formosa li jiġi minn Network Publications.

Kif tafu, hemm ftehim bejn is-Sur Formosa u l-Bank of Valletta dwar il-kwestjoni tal-permanent exhibition fil-Parlament.

Kien hemm ftehim li jieħdu ħsieb il-manutenzjoni u t-tmexxija tal-wirja għall-ewwel għaxar snin.

Issa għaddiet xi korrispondenza fil-konfront tiegħi, wara li ltqajt miegħu flimkien mal-Clerk, fuq estensjoni taż-żmien, eċċ. Għal dan il-mument qed ninformakom biss, għax xtaqt li kieku dan is-suġġett nerġgħu niddiskutuh f'dan il-Kumitat fejn jittieħdu d-deċiżjonijiet dwar il-kwestjoni tal-wirja, il-Fondazzjoni tal-Parlament u l-ftehim li hemm bejn il-Bank of Valletta u l-Fondazzjoni, u l-Bank of Valletta u Network Publications.

L-Onor.

CARMELO ABELA: Sur President, inti semmejt il-Fondazzjoni u fil-fatt għaddejtulna l-korrispondenza li kienet għaddiet qabel u li jien ma kellix għax ma kontx whip dak iż-żmien għan-naħa tal-grupp parlamentari tiegħi.

Ma nafx jekk tkunx idea tajba jekk minħabba li l-whips huma parti minn din il-Fondazzjoni – għax il-membri kollha tal-House Business Committee huma parti mill-Fondazzjoni - …

MR SPEAKER: Il-membri kollha tal-House Business Committee, l-executive arm.

CARMELO ABELA: Ħalli niċċara l-punt tiegħi.

Ġustament inti jkollok ċerti diskussjonijiet li mbagħad tirrapporta dwarhom lil dan il-Kumitat u d-deċiżjonijiet jittieħdu f'dan il-Kumitat.

MR SPEAKER: Hemm diversi xenarji.

Id-deċiżjonijiet jittieħdu mill-House Business Committee.

Hemm xenarju fejn aħna qegħdin niddiskutu dak li diġà sar.

Issa dak li diġà sar sar, imma dak li jrid isir minn issa 'l quddiem irridu niddiskutuh hawnhekk.

Jekk sar ftehim bejn il-Fondazzjoni u l-Bank of Valletta, dak huwa ftehim li nistgħu niddiskutuh hawnhekk imma huwa ftehim li, kif taf inti – u min minna hu avukat hawnhekk din żgur li jifhimha – ladarba huwa ffirmat isir qisu liġi.

Mela hemm il-ftehim bejn il-Fondazzjoni u l-Bank of Valletta.

Imbagħad hemm ftehim, li aħna m'aħniex parti minnu imma huwa rifless ta' dak il-ftehim, bejn il-kumpanija Network Publications li se tagħmel l-exhibition b'mod professjonali - kif tafu intom għax kontu preżenti meta saret il-preżentazzjoni - u l-Bank of Valletta.

Dak hu li sibt jiena meta sirt Speaker.

Minn issa 'l quddiem, dak kollu li qed jiġi diskuss … Pereżempju, waħda mill-affarijiet li rrefera għalihom is-Sur Formosa hija li qed jidħol f'diskussjonijiet mal-V18, jiġifieri mal-Valletta 18.

Jien u l-Parlament m'għandniex x'naqsmu mal-V18.

Naqbel miegħek, Onor. Abela, li hemm ħafna affarijiet li rridu niddiskutu, imma f'dan l-istadju ħassejt il-ħtieġa li, ladarba s-Sur Formosa kiteb lilna fuq din wirja u x'qed jagħmel u ma jagħmilx, u ma' min qed jitkellem, jien ninforma lilkom mingħajr ma nagħmel ebda commitment għax jien hawnhekk fil-House Business Committee rrid niġi biex niddiskuti dak kollu li jrid isir.

L-Onor.

CARMELO ABELA: Sur President, nirringrazzjak tal-informazzjoni li qed tagħtina imma biex inkun ċert li qed nifhem tajjeb nixtieq nistaqsi jekk iż-żieda fiż-żmien minn għaxar snin għal 25 sena tridx tkun deċiża mill-House Business Committee.

MR SPEAKER: Kif qed tgħid inti, hu qed jipprova, mhux aħna … Tinsix li l-ftehim dwar running, expenses, manutenzjoni, eċċ. tal-exhibition sar bejnu u l-Bank of Valletta.

Meta taqra l-ftehim - jidhirli li għaddejt kopja tiegħu lil kulħadd – issib li hemm il-klawsola tal-għaxar snin.

Imbagħad qamet il-kwestjoni: Għaliex il-manutenzjoni għal għaxar?

Għaliex mhux għal 15-il sena jew 25 sena?

Hu qed jipprova jara kif se jsib il-finanzi biex il-manutenzjoni tkun tista' ssir up to 25 years.

Hu qed jipprova, b'korrispondenza, jorbot lill-Parlament għal 25 sena.

Inħoss li din hija xi ħaġa li għad irridu niddiskutuha hawnhekk.

Kif qed tosserva inti - u jien osservajt dan b'mod immedjat - hawnhekk għad irid isir dibattitu dwar jekk naqblux, għaliex għandu jsir hekk jew għandux isir mod ieħor … Imma dan huwa stadju preliminari ħafna, però nħoss il-ħtieġa li dejjem ninformakom.

L-Onor.

CARMELO ABELA: Sur President, fil-fatt meta kellna l-preżentazzjoni mis-Sinjuri li ġew hawnhekk, tqajjem il-punt li għalkemm huma kienu qed jaħdmu fuq l-idea li l-wirja ssir fil-parti t'isfel tal-binja tal-parlament il-ġdid, attwalment għad m'hemmx deċiżjoni li din il-wirja ssir hemmhekk.

Filwaqt li għaddejjin bil-ħidma, u l-pjan tagħhom huwa li ssir hemmhekk ...

MR SPEAKER: Ippermettili, Onor. Abela, ħalli nikkoreġik ftit.

Il-ftehim huwa li l-wirja ssir fil-bini tal-Parlament.

Issa jekk il-Parlament se jibqa' hawnhekk, il-wirja ssir fil-bini tal-Parlament hawnhekk; jekk il-Parlament mhux se jibqa' hawn, issir fil-bini tal-Parlament fejn ikun.

Kif għedt, dan kollu għad irridu niddiskutuh imma llum ħassejt il-ħtieġa li ninforma lil kulħadd li Network Publications qed tiktbilna u qed ngħaddi l-korrispondenza lil kulħadd ħalli jkollkom kopja.

L-Onor.

CHRIS AGIUS: Sur President, din hija l-ewwel laqgħa tiegħi tal-House Business Committee.

Nixtieq nistaqsik jekk dan il-ftehim li qed issemmi, ta' għaxar snin, huwiex diġà konkluż jew hux qed jiġi diskuss u għad irid jiġi konkluż.

MR SPEAKER: Il-ftehim huwa konkluż.

Huwa ftehim li sar bejn l-iSpeaker ta' qabli u l-Bank of Valletta.

Intom għandkom kopja ta' dak il-ftehim.

Kif għedt, dan mhux item li qiegħed fuq l-aġenda tal-lum, jiġifieri li niddiskutu dak il-ftehim jew x'se nagħmlu jew ma nagħmlux.

Illum qed nagħtikom kopja biex tkunu aġġornati, imbagħad nimxu minn hemmhekk.

Il-Clerk qed ifakkarni f'punt ieħor.

Hawnhekk qatt ma kellna librerija organizzata u jien dejjem nisħaq li fil-parlament il-ġdid għandu jkun hemm librerija organizzata.

Min se jiffinanzjaha?

Issa jien għabbejt lil dawn biex jaraw jekk humiex lesti li jidħlu għall-finanzjament tal-librerija.

Qed ngħidilkom x'għamilt jien mingħajr preġudizzju għal dak li niddeċiedu hanwhekk.

MARIO DE MARCO: Sur President, jekk qed nifhem sew, it-talba għal 25 sena qed tiġi bbażata fuq responsabilitajiet addizzjonali.

MR SPEAKER: Biex iżżomm exhibition diġitali ...

CARMELO ABELA: Mhux biss responsabilitajiet imma hemm obbligi.

L-avukati jafu li ma' kull responsabilità hemm obbligu.

MARIO DE MARCO: It-terminoloġija legali hija obbligu.

Fil-politika minflok problemi ngħidu sfidi!

MR SPEAKER: Rigward il-kwestjoni tal-25 sena, il-Bank of Valletta ried jagħmel kondizzjonijiet oħra man-Network Publications u mhux mal-Parlament.

Allura dawk huma kwestjonijiet li aħna, meta niġu għalihom, irridu niddiskutuhom.

MARIO DE MARCO: Forsi jkun utli li jgħidulna x'qegħdin jipproponu għal 25 sena u naraw aħna fuq xiex se nkunu qed ninsistu.

Kif qal tajjeb l-Onor.

Agius, hemm ftehim iffirmat li huma stess iffirmaw għal għaxar snin.

Jekk m'iniex sejjer żball, wara dawn l-għaxar snin hemm ċerta responsabilità ta' maintenance tal-wirja.

Saret diskussjoni ulterjuri bix huma jitolbu l-25 sena ħalli jħossuhom komdi jagħmlu l-affarijiet.

MR SPEAKER: Hija kwestjoni ta' flus; iridu iktar flus biex jidħlu għal dawk l-obbligi.

B'mod mhux uffiċjali - għax m'għandi xejn bil-miktub – naf li l-BOV lest li jibqa' fuq dawk l-għaxar snin.

Nerġa' ngħid, din hija diskussjoni li żgur li titlob ħafna ħin; mhijiex kwestjoni li sempliċement nagħmlu domanda u nkunu eżawrejna dan is-suġġett.

Dan is-suġġett tal-wirja permanenti tal-Parlament huwa wieħed importanti ħafna.

L-istorja tal-Parlament b'mod organizzat u professjonali tkun vetrina tal-istorja ta' pajjiżna u wieħed irid jiddiskutiha fid-dettall.

Niġi issa għal xi ħaġa oħra.

Fl-aħħar laqgħa tajt ukoll il-kelma li nitolbu l-brief li kien ingħata mill-gvern lill-Grand Harbour Regeneration Committee li kien talab kopja tiegħu l-Onor.

Fil-fatt qed ngħaddilkom kopja ta' dan il-brief li rċevejna.

Għandi korrispondenza mill-Inter-parliamentary Union (IPU) mibgħuta lili fil-31 ta' Mejju dwar l-International Day of Democracy 2013.

Kif jaf kulħadd, fil-15 ta' Settembru – probabbilment aħna nkunu għadna fir-recess tas-sajf - hija l-International Day of Democracy.

L-IPU qed titlob li aħna nagħmlu xi attività jew xi forma ta' national expression min-naħa tal-Parlament biex nikkommemoraw din id-data importanti.

Is-suġġeriment tiegħi hu li, jekk taqblu, fit-tieni ħarġa tal- pubblikazzjoni "mill-Parlament" - l-ewwel ħarġa ġiet ippubblikata fis-Sette Giugno - li għandha toħroġ għal dik il-ħabta tal-15 ta' Settembru, ikun hemm xi forma ta' write-up għal din l-okkażjoni li żżid l-awareness tal-pubbliku.

Din il-pubblikazzjoni tinsab online u kopja tal-ewwel ħarġa tagħha ntbagħtet lill-kunsilli lokali kollha.

Qed nipprovaw inxerrduha wkoll mal-ambaxxati barra minn Malta u dawk f'Malta, kif ukoll fl-iskejjel.

Dan l-aħħar, pereżempju, saret attività importanti u interessanti fil-Parlament tagħna, l-Eco-Skola, li għandha tiġi inkluża fil-pubblikazzjoni li jmiss.

MARIO DE MARCO: Sur President, jidhirli li hija idea tajba u ngħidlek prosit tal-inizjattiva.

Ikun importanti li din il-pubblikazzjoni, apparti li tirrapporta l-inijzattivi li ħadna fil-Parlament, tinkludi wkoll kontribuzzjonijiet, artikli.

Pereżempju, ikun interessanti kieku jirnexxilna nikkonvinċu lil Prof. Refalo, li jagħti pariri legali lis-Sedja, li jikteb artiklu fuq ċerti rulings.

MR SPEAKER: Onor. de Marco, inti taf daqsi li Prof. Refalo - mingħajr ma nnaqqaslu xejn mill-attributi tiegħu - mhuwiex wieħed li … Jekk tikkonvinċuh, ikun tajjeb ħafna.

MARIO DE MARCO: Minħabba l-okkażjoni.

MR SPEAKER: Naċċertak li nagħmel minn kollox.

MARIO DE MARCO: Forsi f'din il-pubblikazzjoni jista' jkollna wkoll aġġornament tal-iktar rulings reċenti li s-Sedja tkun tat billi jkun hemm, pereżempju, paġna fuq ir-rulings.

Għandna assoċjazzjoni ta' ex-deputati li hija attiva ħafna.

Forsi nistgħu nistaqsuhom biex huma stess ikollhom il-paġna tagħhom li fiha jagħtu l-kontribut tagħhom għax ħafna minnhom għandhom il-ħin u għandhom ukoll il-pinna.

B'dan il-mod ikollok sfond mhux biss ta' deputati li għadhom attivi imma wkoll ex-deputati li nagħtuhom l-ispazju f'din ir-rivista.

MR SPEAKER: Nirringrazzjak ta' dawn il-punti li qajjimt u nenfasizza li bil-kumment li għamilt fuq Prof. Refalo ma ridt innaqqas xejn mill-mertu tiegħu.

Naċċertak li se nagħmlu minn kollox.

Rigward l-ex-MPs, irrid ngħid li dan l-aħħar kellna laqgħa mal-president tal-assoċjazzjoni, li huwa Prof. Rizzo Naudi u li nsellimlu minn hawnhekk.

Illum għandu 'l fuq minn 80 sena, imma huwa bniedem luċidissimu, għandu kontribut enormi x'jista' jagħti u għandu ħsebijiet ċari dwar kif nistgħu naħdmu flimkien.

Pereżempju rrid nara kif nistgħu naħdmu u nibbenefikaw mill-esperjenza ta' dawn l-ex-MPs, anke fil-qasam internazzjonali.

Hemm diversi minnhom bħal Dr Noel Buttiġieġ Scicluna, is-Sur Lino Debono u oħrajn li għandhom x'joffru.

Dwar ir-rulings hija idea tajba; nistgħu nagħmlu summary ta' ċerti rulings li jkunu ngħataw.

Dan l-aħħar kellna żjara mill-ministru għall-affarijiet barranin ta' New Zealand u flimkien iddiskutejna rulings li ngħataw.

Hu rrimarka wkoll fuq rulings li ta l-iSpeaker tal-Parlament ta' New Zealand.

Hemm ħafna x'wieħed jista' jagħmel; dawn huma kollha suġġerimenti pożittivi.

Jekk għandkom xi suġġerimenti oħra dwar x'nistgħu nagħmlu anke għall-okkażjoni tal-15 ta' Settembru … L-Onor.

CARMELO ABELA: Sur President, naqbel mal-kollega tiegħi dwar l-ewwel ħarġa tar-rivista.

Forsi suġġeriment ieħor jista' jkun li deputati miż-żewġ naħat tal-Kamra jiktbu artikli relatati max-xogħol tagħhom, pereżempju Ministru u x-shadow minister tiegħu jistgħu jiktbu xi ħaġa fuq ix-xogħol tagħhom.

Dawn huma inizjattivi tajbin; jiddependi anke minn kemm irriduha voluminuża din ir-rivista.

Imma din hija inizjattiva importanti.

Fil-15 ta' Settembru l-Parlament ikun għadu ma daħalx lura mill-vaganzi tas-sajf; in-normalità dejjem tkun li nidħlu l-ewwel Tnejn wara l-festa tal-Indipendenza.

Però forsi jkun xieraq li fl-ewwel seduta meta jerġa' jiltaqa' l-Parlament tiġi ddedikata nofs siegħa biex infakkru din il-ġurnata billi l-ewwel ikun hemm mesaġġ minnek, Mr Speaker, u mbagħad isir diskors qasir miż-żewġ naħat tal-Kamra; iż-żewġ naħat jaħsbu f'persuna li tista' tagħmel intervent fuq dan.

B'hekk għalkemm ma tkunx qed issir fil-ġurnata proprja, imma ġimgħa u nofs jew ġimagħtejn wara, il-Parlament xorta waħda jkun qed jieħu inizjattiva b'mod uffiċjali.

Inkella tista' tikkonsidra, Sur President, li ssir xi ħaġa on the day imma minflok ma ssir fil-Kamra tal-Parlament, issir xi mkien ieħor fil-bini tal-Parlament jew f'xi sit li tiddeċiedi inti.

F'dak il-każ ukoll, inti flimkien ma' żewġ Membri - wieħed minn kull naħa – tagħmlu xi forma ta' statement jew press conference li permezz tagħhom tikkommemoraw din il-ġurnata.

Dawn huma żewġ ideat li wieħed jista' jesplora, jiddependi jekk irridux nagħmluha fil-15 ta' Settembru jew nistennew ftit u nagħmluha aktar tard.

B'dan il-mod, Sur President, forsi tkun tista' twieġeb l-ittra li rċevejt.

Kelli laqgħa interessanti ma' rappreżentanti tal-MEUSAC, li għaliha kienu preżenti Dr Vanni Xeureb; il-Clerk of the House, is-Sur Ray Scicluna, is-Sur Kurt Formosa li huwa l-kap tal-EU policy legislation u s-Sur Joe Sciberras li huwa l-manager at EU policy and Legislation.

Il-laqgħa kienet dwar il-European Year of the Citizen u fiha ġie deċiż li s-Sibt, 23 ta' Novembru, ikun hemm attività biex wieħed juri b'mod attiv li l-Parlament Malti qed jersaq qrib iċ-ċittadin u jagħti l-kontribut tiegħu għall-attivitajiet fl-okkażjoni tas-Sena Ewropea taċ-Ċittadin.

Iddiskutejna wkoll s-support services li l-Parlament għandu jara li jkollu b'rispett għall-iskrutinju ta' dak kollu li joħroġ mill-Unjoni Ewropea u l-pipeline acquis b'referenza għad-diversi trattati, fosthom it-Trattat ta' Lisbona.

Dħalna wkoll fil-possibilità li l-MEUSAC, li għandu ċerti fondi li aħna mhux dejjem ikollna - pjuttost qegħdin isfel milli fuq! – jkun jista' jgħin lill-Parlament biex aħna wkoll nagħtu l- kontribut tagħna.

Jidher li wara din il-laqgħa ftehemna fuq diversi punti u deherli li għandi ninforma b'dan lill-Kumitat.

L-attivitajiet għal din l-okkażjoni se jsiru s-Sibt, 23 ta' Novembru 2013.

Dawn l-attivitajiet se jieħdu x-xejra ta' dak li jsir fin-Notte Bianca quddiem il-Parlament.

Is-suġġeriment li sar kien - imma issa intom tridu tiddeċiedu – li dakinhar issir seduta ta' mhux iktar minn siegħa jew siegħa u nofs bil-parteċipazzjoni tal-pubbliku fil-Parlament.

Forsi wieħed jista' jaħseb ftit fuq din l-idea.

Żmien fadal għax aħna ninsabu f'Ġunju u dawn l-attivitajiet se jsiru f'Novembru.

Però jekk taqblu nistgħu nagħmlu hekk għax huwa interessanti ħafna li nuru lill-Parlament Ewropew u lil pajjiżi oħra fl-Ewropa li pajjiżna verament qed jaħdem biex kemm jista' jkun jersaq lejn iċ-ċittadin, ikun hemm iktar tqarrib miċ-ċittadin lejn il-parlamentari u l-Parlament innifsu, b'mod li l-pubbliku jistaqsi dak kollu li jkun jixtieq jistaqsi liż-żewġ naħat f'sessjoni apposta li ssir fil-Parlament.

Veru li l-ġurnata se tkun is-Sibt, imma din hija xi ħaġa importanti.

L-Onor.

CARMELO ABELA: Sur President, jista' jkollna proposta daqsxejn iktar, mhux konkreta għax dak li għedt inti huwa konkret … Imma forsi din il-proposta nistgħu niddiskutuha anke internament u jkollna feedback sal-laqgħa li jmiss tal-House Business Committee, qabel ir-recess tas-sajf.

MR SPEAKER: Onor. Abela, il-proposta li saret, anke skont kif ġiet minuted mill-MEUSAC, hija din:

Fl-ittra tiegħu, Dr Vanni Xeureb, il-Kap tal-MEUSAC, kiteb hekk:

"Marbuta ma' dan il-ħsieb, nixtiequ wkoll nipproponu li f'ġurnata oħra l-MEUSAC u l-Kamra tad-Deputati jorganizzaw dibattitu għaċ-ċittadin fl-istess Kamra bit-tema taċ-ċittadinanza.

Dan id-dibattitu jkun jinvolvi dibattitu bejn numru ta' Membri Parlamentari u rappreżentanti tas-soċjetà ċivili msieħba fi proċess ta' konsultazzjoni fi ħdan il-MEUSAC.

Il-ħsieb tagħha huwa li dan id-dibattitu jservi ta' okkażjoni unika biex jingħata messaġġ lill-membri parlamentari nazzjonali li huma lesti li jisimgħu aktar b'mod viċin liċ-ċittadin li eleġġihom, għax ovvjament il-Parlament jirrappreżenta lill-poplu, u jkunu parti mit-tħaddim tad-demokrazija."

Dan huwa l-ħsieb.

L-Onor.

DAVID AGUIS: Hemm xi raġuni partikolari għad-data tat-23 ta' Novembru?

Ir-raġuni li għaliha qed nistaqsi hi li, safejn naf jien - jikkoreġini l-kollega min-naħa tal-Gvern - fl-20 ta' Novembru, ftit ġranet qabel, se nagħmlu ta' Vote 16.

Ma nafx jekk waħda tirkibx fuq l-oħra, jew inkella inkunux qegħdin … Qed nistaqsi biex naraw li ma jkunx hemm diffikultà, għaliex naħseb li hija okkażjoni sabiħa.

MR SPEAKER: Ovvjament id-data jaslu għaliha wara ħafna enquiries li jsiru.

Mill-ittra li rċevejna, jidher li l-President ta' Malta ġentilment offra li l-attività tal-għeluq tas-Sena Ewropea taċ-Ċittadin 2013 issir is-Sibt 23 ta' Novembru 2013, tittella' fil-Palazz tal-President, il-Belt Valletta, u li din l-attività ssir ukoll bil-kollaborazzjoni tal-Uffiċċju tal-President.

Peress li dakinhar il-Palazz se jkun miftuħ għall-pubbliku biex il-pubbliku jkun jista' jżur is-swali tal-Palazz, aħna ġejna mitluba li nikkonsidraw li l-Kamra tad-Deputati tkun aċċessibbli għall-pubbliku biex in-nies jingħataw tagħrif dwar ix-xogħol tal-Parlament ta' Malta.

Dik hija r-raġuni li għaliha ntgħażlet dik id-data.

Dwar is-seduta parlamentari li qiegħed jiġi propost li ssir is-Sibt, 23 ta' Novembru, bejn il-parlamentari u s-civil society, eċċ, Dr Vanni Xuereb wera x-xewqa li nitkellmu magħhom minn qabel dwar x'suġġetti se jiġu ttrattati ħalli huma wkoll ikunu ppreparati.

(Interruzzjonijiet) Kollox sew, ngħaddilkom kopja tal-korrispondenza kollha.

Niġu għal item ieħor.

Fl-24 ta' Ġunju 2013 kelli laqgħa wkoll mal-Monitoring Committee tal-Vote 16 Campaign, li kienet laqgħa interessanti ħafna.

Dan il-kumitat qed jaħdem biex isir iktar awareness fost dawk li jkunu għalqu s-16 jew 17-il sena b'mod li jidħlu fl-ispirtu tad-demokrazija għall-elezzjonijiet tal-kunsilli lokali.

Kienet laqgħa interessanti ħafna, kien hemm diversi kontribuzzjonijiet minn rappreżentanti taż-żgħażagħ, fosthom is-Sur Anthony Mifsud, il-President tal-Kummissjoni Djoċesana Żgħażagħ; is-Sja Beverly Saliba, Rappreżentanta tas-Segretarju Parlamentari għaż-Żgħażagħ u Sports; is-Sja Isabelle Camilleri, President tal-Kunsill Nazzjonali taż-Żgħażagħ; is-Sur Mark Anthony Sammut, rappreżentant tal-Oppożizzjoni, li għamel kontribuzzjoni tajba ħafna, u s-Sja Miriam Theuma mill-Aġenżija Żgħażagħ.

Però mhux żgħażagħ biss kien hemm preżenti; kien hemm is-Sur Michael Cohen, li ċertament mhux żagħżugħ imma huwa ċ-Chairman tal-monitoring committee kif ukoll Dr Andrew Azzopardi - li qed jikber ukoll - u li għamel il-preżentazzjoni tiegħu.

Dawn qed ikollhom diversi laqgħat, fosthom mal-Prim Ministru u mal-Kap tal-Oppożizzjoni.

Nista' ngħid li l-laqgħa li kellna aħna kienet importanti għaliex iddiskutejna kif ladarba l-Parlament jiddeċiedi fil-konfront taż-żgħażagħ ta' 16-il sena - u kif jaf kulħadd hemm diversi liġijiet li jolqtu liż-żagħżagħ ta' 16-il sena - allura ż-żgħażagħ ta' 16-il sena stess għandhom b'xi mod jibdew jikkontribwixxu.

Punt interessanti huwa li ż-żagħżugħ at that age - u jalla jkun hekk anke at a later age u jibqa' hekk sakemm imut - huwa persuna korretta, moralment ikun iktar nadif minn nies li jkunu daħlu fil-manglu tal-ħajja.

Allura ovvjament dawn se jagħtu kontribuzzjoni iktar b'saħħitha għad-demokrazija.

Dan huwa suġġett interessanti li ttrattajna f'din id-diskussjoni.

Issa jien qed ninfurmakom b'din il-laqgħa tant importanti u għal min irid jisma' d-diskussjoni kollha, għandna r-recording ta' dak id-dibattitu kollu.

Hawn aktar rimarki?

L-Onor.

DAVID AGIUS: Mr Speaker, fil-passat kellna kumitat, jew sotto-kumitat, li kien jikkonċentra esklużivament fuq l-immigrazzjoni illegali.

Nixtieq nistaqsi lill-Gvern jekk għandux il-ħsieb li jerġa' jwaqqaf dan is-sotto-kumitat taħt il-Kumitat Permanenti dwar l-Affarijiet Soċjali.

Dan kien kumitat apposta li kien jiffoka fuq il-problema tal-immigrazzjoni illegali.

Ma nixtieqx li ninqabdu fuq sieq waħda, fejn terġà tibda tgħolli rasha din il-problema u bħala Parlament ma nkunux organizzati.

Kellna wkoll grupp parlamentari dwar il-Belt Kapitali Ewropea tal-Kultura, li kien beda jiltaqa' wkoll fl-aħħar leġiżlatura.

In-naħa tal-Oppożizzjoni tħoss li għandu jerġa' jiltaqa'.

Hemm il-ħsieb li jerġa' jiltaqa'?

Ovvjament kien iċċerjat min-naħa tal-Gvern ta' dak iż-żmien.

Issa jekk tridu nibqgħu niċċerjawh aħna, ma jimpurtax; naħseb li l-Onor. de Marco jieħu pjaċir!

Però naħseb li kien kumitat utli ħafna u kien jitmexxa fi spirtu ta' qbil bejn iż-żewġ naħat.

It-tielet punt li xtaqt li nqajjem huwa dwar stqarrijiet għall-istampa, press releases.

Jien ma nħossx li għandu jkun il-Gvern li joħroġ press releases dwar ix-xogħol li jkunu għamlu membri parlamentari li jkunu attendew konferenzi barra minn Malta bħala rappreżentanti tal-Parlament.

Jien naħseb li tajjeb li toħroġ stqarrija imma naħseb li fil-Parlament għandna jkollna struttura li tieħu ħsieb l-istqarrijiet li joħorġu dwar xogħol tal-Parlament.

(Interruzzjonijiet) Mhux qed ngħid għal li ġara.

(Pawsa) Mr Speaker, jien inħoss li mil-lum 'il quddiem għandna nsibu metodu kif stqarrijiet dwar xogħol li jkun sar minn deputati f'isem il-Parlament, joħorġu mill-Parlament stess.

B'hekk ikollna distinzjoni aktar ċara bejn x-xogħol tal-membri parlamentari u x-xogħol governattiv.

Mhux qed ngħid li saret xi ħaġa ħażina, biex l-affarijiet ikunu ċari.

Qed ngħid li għandna nibdew naħsbu biex ikollna struttura fi ħdan il-Parlament – u lanqas qed ngħid li għandha ssir mil-lum għal għada - biex dawn l-affarijiet isiru min-naħa tal-Parlament stess.

MARIO DE MARCO: Sur President, naħseb li s-suġġeriment tal-Onor.

Agius jagħmel sens għaliex jorbot ukoll mad-diskors tiegħek tas-Sette Giugno dwar l-awtonomija tal-Parlament, u d-distinzjoni bejn il-Parlament u l-Eżekuttiv.

Fl-aħħar mill-aħħar hija importanti d-distinzjoni li hemm bejn il-funzjoni tagħna bħala deputati fil-Parlament - irrispettivament fuq liema naħa qegħdin, anke d-deputati tal-Gvern – u l-funzjoni eżekuttiva.

Naħseb li huwa importanti li din id-distinzjoni nissodawha anke f'xi ħaġa kosmetika bħal din li semma l-Onor.

MR SPEAKER: Onor. de Marco u Onor. Agius, naċċertakom li se nieħu nota ta' dan.

L-Onor.

MARIO DE MARCO: Xtaqt inżid punt fuq dak li semma l-kollega tiegħi dwar il-kumitat li kien imwaqqaf qabel taħt is-Social Affairs Committee biex jittratta l-kwestjoni tal-immigrazzjoni irregolari.

Jekk bħalissa, għall-grazzja tal-argument, mhux qed jiġu immigranti irregolari f'pajjiżna, xorta waħda l-kumitat għad għandu rwol importanti x'jaqdi.

Jibqa' l-issue, pereżempju, tal-integrazzjoni tal-immigranti fil-komunità.

Allura naħseb li dan is-sotto-kumitat fi ħdan il-Kumitat dwar l-Affarijiet Soċjali, għandu funzjoni importanti x'jaqdi, irrispettivament minn jekk hemmx wasliet ta' immigranti fil-pajjiż, għax nafu li hemm preżenza ta' immigranti f'Malta u naħseb li huwa importanti li dawn jiġu integrati fil-ħajja tagħna.

Dwar il-kumitat tal-Valletta 18, l-idea kienet li jkollna kumitat interparlamentari biex minn żmien għal żmien il-Parlament ikun aġġornat b'dak li qed iseħħ f'dan il-vjaġġ lejn l-2018 u anke biex il-Parlament ikun jista' jikkontribwixxi l-ħsibijiet tiegħu ħalli dan l-avveniment ikun suċċess.

MR SPEAKER: L-Onor.

CARMELO ABELA: Mr Sepaker, dawn kollha huma punti interessanti.

L-immigrazzjoni dejjem hija issue għal pajjiżna u naqbel li jerġa' jkun hemm għallinqas sottokumitat kif kien hemm fil-leġislatura li għaddiet.

Issa nara ftit id-dettalji mal-Clerk of the House, inressaqha għall-attenzjoni tal-Grupp Parlamentari u naturalment nimxu minn hemmhekk.

Imma naħseb li huwa importanti li jkun hemm dan is-sottokumitat li jibqa' jissorvelja b'mod kostanti l-immigrazzjoni.

Dwar il-Kumitat V18 nista' ngħid li se jerġa' jitwaqqaf u min-naħa tal-Gvern il-membri se jkunu l-Onor.

Deo Debattista bħala Chairman, u l-Onor.

Luciano Busuttil bħala membru.

Malli jkunu magħrufa wkoll iż-żewġ membri min-naħa tal-Oppożizzjoni dan il-kumitat ikun jista' jibda jiltaqa'.

DAVID AGUIS: Se jkun hemm żewġ membri minn kull naħa?

Hekk konna fil-leġiżlatura l-oħra.

CARMELO ABELA: Jien rajt x'kien sar u jidher li kienet saret laqgħa waħda f'Ottubru jew Novembru fejn kienu ġew diskussi t-terms of reference tal-kumitat.

Jidhirli li kien kostitwit b'żewġ deputati minn kull naħa, u wieħed mill-membri tan-naħa tal-Gvern ikun iċ-Chairman.

Dak il-Grupp Parlamentari, kif kien jissejjaħ dak iż-żmien, kien iltaqa' darba biss, fejn kienet saret ukoll preżentazzjoni mill-Perit David Felice, jekk niftakar tajjeb.

Aħna qed nimxu ma' dak li kien hemm dak iż-żmien u, nerġa' ngħid li min-naħa tal-Gvern se jkun hemm l-Onor.

Deo Debattista bħala Chairman u l-Onor.

Luciano Bususttil bħala membru.

Naturalment ikun hemm ukoll żewġ membri min-naħa tal-Oppożizzjoni, kif kien hemm fil-passat.

Dwar il-punt l-ieħor li semma l-Onor.

Agius, jiġifieri dwar il-press releasesk, nista' ngħid li jien m'għandi l-ebda oġġezzjoni; anzi jien fan kbir tal-awtonomija tal-Parlament.

Nifhem sew id-distinzjoni bejn l-Eżekuttiv u l-Parlament.

Jien meta kont Deputy Speaker kont ħdimt mal-iSpeaker Emeritus l-Onor.

Louis Galea fuq qafas ta' awtonomija tal-Parlament u kien tħejja rapport li sfortunatament ma ġiex diskuss.

Jiġifieri m'għandi l-ebda oġġezzjoni għal dak li ġie suġġerit, anzi jien fan kbir tal-awtonomija parlamentari.

Naħseb li waħda mill-affarijiet li għandhom isiru hi li l-Parlament ikollu l-uffiċċju tal-komunikazzjoni tiegħu.

Issa jekk ikunx uffiċċju magħmul minn persuna waħda jew uffiċċju … Ejjew nibdew billi għall-inqas il-press releases ta' membri parlamentari li jsiefru fuq xogħol tal-Gvern jintbagħtu lill-media direttament mill-Uffiċċju tal-Iskrivan tal-Kamra mingħajr il-ħtieġa li joqogħdu jgħaddu through id-DOI.

Id-DOI jibgħathom hu lill-media.

Imma naħseb li nistgħu nsibu proċeduri ...

DAVID AGIUS: Onor. Abela, nadottaw proċedura ħalli l-iSpeaker ikun magħna ...

MR SPEAKER: X'qed tissuġġerixxu bħala proċedura?

CARMELO ABELA: L-idea hi li l-Parlament ikollu l-awtonomija fejn jidħlu press releases.

DAVID AGIUS: Nagħmlu proċedura ħalli mhux kull min iqum filgħodu u jiddeċiedi li jibgħat stqarrija min-naħa tal-Parlament dwar xi laqgħa ta' kumitat, ikun jista' jaqbad u joħroġ press release.

Nagħmlu struttura ta' kif għandhom isiru u joħorġu tramite l-uffiċċju tiegħek, Sur President.

CARMELO ABELA: Jien il-ġimgħa li għaddiet kont qiegħed nipparteċipa f'seminar tal-Commonwealth u bgħatt abbozz ta' stqarrija lill-Iskrivan tal-Kamra kif ukoll lill-iskrivana responsabbli mill-qasam tal-Commonwealth.

Bgħatthielhom bħala abbozz ta' stqarrija, jiġifieru setgħu jemendawha kif iridu, imbagħad sibt li ħarġet fil-media.

Jiġifieri l-Iskrivan tal-Kamra ħass li kellu jibgħatha kif kienet, però seta' ddeċieda li jemendaha għax jien issottomettejtha bħala abbozz.

Però mhux jien bgħattha lill-media; bagħatha l-Iskrivan tal-Kamra.

(Interruzzjonijiet)

SILVIO SCHEMBRI: Jekk m'iniex sejjer żball, id-DOI diġà għandu network ma' ħafna nies.

Għalhekk ma nafx jekk wieħed għandux jikkonsidra wkoll il-fatt li jekk se nkunu qed nibnu network kompletament ġdid u speċifiku għall-Parlament, id-distribution list...

MR SPEAKER: L-importanti li qed nitkellmu fuq xi ħaġa li tagħti aktar saħħa lill-awtonomija parlamentari.

Il-prinċipju dak hu.

SILVIO SCHEMBRI: Iva, imma forsi nistgħu nżommu ma' dak il-prinċipju u filwaqt li jkun hemm awtonomija, nibqgħu nagħmlu użu miċ-channels li diġà għandhom id-DOI minħabba l-fatt li diġà hemm ammont ta' sottoskrizzjonijiet, anke personali, mal-istess distribution list tad-DOI.

Dan għaliex naħseb li jkun diffiċli li nilħqu l-istess viewership li għandu d-DOI bħalissa, meta d-DOI ilu tant snin jibni d-distribution list li għandu.

Forsi jistgħu jsiru fuq letterhead tal-Parlament biex tidher id-differenza, però nużaw l-istess channels tad-DOI li diġà għandhom numru ta' automatic email subscriptions.

MR SPEAKER: L-Onor.

CARMELO ABELA: Fuq punt differenti, nixtieq ngħid li, kif ġie ddikjarat anke fil-passat, għandna nfittxu li kemm jista' jkun f'dan il-Parlament innaqqsu l-użu tal-karti.

Bħalissa dan il-Parlament juża ħafna karti; biżżejjed naraw il-ħemel ta' karti li jkun hemm fuq il-Mejda tal-Kamra!

MR SPEAKER: Kif tista' tosserva, ittieħdu diversi deċiżjonijiet importanti f'dan il-Parlament.

Ħadna l-inizjattiva, pereżempju, li poġġejna d-dokumenti kollha online, inkluż il-papers laid u l-mistoqsijiet parlamentari.

CARMELO ABELA: Appuntu, dan huwa l-punt tiegħi.

Fil-fatt l-inizjattivi li ttieħdu, anke f'din il-leġiżlatura, huma tajbin u ta' min ifaħħarhom.

Pereżempju, eżatt malli jispiċċa l-ħin tal-mistoqsijiet, il-papers laid qed jiġu ċċirkolati by email lill-Membri Parlamentari kollha.

Barra minn hekk, qabel konna nirċievu l-aġenda tal-Parlament kuljum, u kien ikun hemm ħemel ta' karti għax ikun hemm il-mistoqsijiet parlamentari kollha.

Dik inqatgħet - u kien tajjeb li nqatgħet – u llum qed nirċevuha permezz ta' email.

Naħseb li jkun tajjeb li nagħmlu eżerċizzju … Qed ngħid dan għax parlamenti oħra għamluh dan l-eżerċizzju.

Jista' jkun li dan imbagħad ikun jinvolvi investiment f'oqsma oħra tal-IT, fis-sens li l-Parlament jipprovdi lil kull membru apparat tal-IT li jkun jista' jintuża anke fil-Kamra.

Il-punt tiegħi hu li ta' min jaħseb fl-ammont ta' spejjeż li jistgħu jiġu ffrankati in the long run jekk jintuża l-IT aktar milli karti, u kemm jista' jkun nibdew malajr.

MR SPEAKER: Onor. Ablea, ħadt pjaċir li qajjimt din il-kwestjoni tal-użu tal-IT.

Naċċertak li s-Sedja ħadet inizjattiva b'mod immedjat.

Illum m'hemmx skuża li d-dokumenti jew it-tweġibiet tal-mistoqsijiet parlamentari mhumiex online.

Kif jista' jikkonferma l-Iskrivan tal-Kamra, aħna dħalna f'din ir-responsabbiltà addizzjonali li tidher li qed tagħti l-frott.

Ovvjament jekk għandkom xi ideat oħra, agħtuhomlna; we are open to all initiatives in this matter.

SILVIO SCHEMBRI: Idea li qed tiġini f'moħħi, anke minħabba dak li qal il-kollega tiegħi, l-Onor.

Naħseb li jkun aktar financially feasible jekk il-Membri Parlamentari jingħataw tablet u l-informazzjoni tingħata online dak il-ħin fuq it-tablet, milli kull darba jkun hemm dawk il-printouts kollha.

Naħseb li anke f'numru qasir ta' ġranet jiġi aktar feasible.

Ma nafx jekk din hijiex permessibbli jew le … (off mic) Hekk hu, ikollok application biex kollox ikun online dak il-ħin.

MR SPEAKER: Dwar il-kwestjoni tat-tablet diġà hemm inizjattiva.

Il-membri l-ġodda jistgħu b'mod immedjat jieħdu sehem f'din l-inizjattiva billi jordna tablet u dan l-uffiċċju jonora l-ħlas sa €400.

SILVIO SCHEMBRI: Tajjeb, ma kontx naf!

MR SPEAKER: Bħalma ħadu sħabek li kienu qablek, hekk ukoll...

DAVID AGIUS: Sur President, issa la ġejna f'din id-diskussjoni naħseb li għandna naraw ftit il-memo li kien hemm - għaliex naħseb li hija kull leġiżlatura … Però subject to confirmation.

MR SPEAKER: Nixtieq ninformak ukoll li ħadna inizjattivi oħra.

Pereżempju għaddejnielkom ukoll – din ġiet mill-iSpeaker ta' qabli – il-card tal-parlamentari.

Kull wieħed ikollu l-card personali tiegħu li turi li huwa Membru Parlamentari u issa din se tiġi estiża għall-former members li għadhom kemm spiċċaw minn Membri.

Naħseb li din hija xi ħaġa importanti anke bħala rikonoxximent għax-xogħol li jkun għamel dak li jkun.

Tajjeb li tkun taf ukoll – u għal dan nirringrazzja pubblikament lill-Ministru għall-Affarijiet Barranin, l-Onor.

George Vella – li nħareġ passaport diplomatiku lill-Membri Parlamentari kollha.

Għaliex ma tagħmilx sens – għall-inqas jien qatt ma rajtha tagħmel sens! – li jien, bħala Speaker, inkun qed immexxi delegazzjoni parlamentari u jkolli passaport diplomatiku, u mbagħad il-parlamentari li jkunu miegħi jkollhom problema biex jidħlu f'xi pajjiż fejn, pereżempju, tkun meħtieġa l-VISA.

Kif taf int, hemm ftehim biex meta jkollok passaport diplomatiku, il-VISA tiġi waived.

Issa rnexxielna nġibu passaport diplomatiku għall-parlamentari kollha.

Dawn huma inizjattivi li ttieħdu f'dawn l-aħħar xhur.

Jekk hemm xi ħaġa oħra fl-aġenda...

SILVIO SCHEMBRI: Jien sempliċement nixtieq nirringrazzjakom.

Ovvjament din għalija hija esperjenza ġdida però naħseb li huwa tajjeb li wieħed jirrikonoxxi u jagħti dinjità lill-membri parlamentari għax-xogħol li jkunu qed jagħmlu.

Dawn huma affarijiet żgħar però permezz tagħhom wieħed ikun jista' juri apprezzament għax-xogħol li jsir mill-membri parlamentari.

MR SPEAKER: Naqbel miegħek.

L-Onor.

CHRIS AGIUS: Sur President, jien napprezza l-inizjattivi li tieħu int, kif ħadu wkoll l-iSpeakers ta' qabel.

Mal-iSpeaker ta' qablek, Dr Michael Frendo, kont urejt ix-xewqa li kull meta jinħatar Membru Parlamentari, dan jingħata kopja tal-ġurament li jkun ħa.

Din hi l-ħames leġiżlatura tiegħi, u l-ħames darba li jien sirt Membru Parlamentari - Ministru qatt ma kont - però qatt ma ngħatajt kopja tal-ġurament.

Jien naħseb li tkun xi ħaġa xierqa li kull membru jkollu kopja tal-ġurament.

Din l-idea naċċettaha issa stess u se nara li tingħata kopja tal-ġurament li ħadt.

Onor. Chris Agius, serraħ moħħok li se ngħaddilek kopja.

Jekk m'hawnx aktar kummenti, nixtieq li niftiehmu dwar data għal-laqgħa li jmiss ta' dan il-Kumitat.

Carmelo Abela jista' jagħtina wkoll data ta' meta se nieqfu għar-recess tas-sajf, anke biex norganizzaw daqsxejn l-affarijiet.

Ma nafx jekk hux f'pożizzjoni li jagħtina data.

CARMELO ABELA: Kieku nista', bil-qalb kollha.

Li hu żgur huwa li se nieqfu f'xi data wara l-laqgħa ma' Van Rompuy li se ssir l-Erbgħa, 10 ta' Lulju.

Nassumi li forsi jkun fil-ġimgħa ta' wara, it-Tnejn, it-Tlieta u l-Erbgħa; dawk jistgħu jkunu l-aħħar tliet seduti.

Però hija assunzjoni wiesgħa.

Madankollu m'aħniex naraw li se ntawlu aktar minn nofs Lulju.

MR SPEAKER: Jiġifieri qed ngħidu li sas-17 ta' Lulju jista' jkollna seduti.

CARMELO ABELA: Hekk hu.

MR SPEAKER: Nistgħu nidħlu fil-ġimgħa tas-17 ta' Lulju u nistgħu ma nidħlux?

CARMELO ABELA: Eżatt, jiġifieri s-seduta tal-Erbgħa, 10 ta' Lulju, tista' ma tkunx l-aħħar waħda.

DAVID AGIUS: Naħseb li jekk m'aħniex ċerti aħjar ma nagħtux dati għax ikun hemm min irid isiefer u jkollna problema.

CARMELO ABELA: Iva, hekk hu.

DAVID AGIUS: Aħjar ma nagħtux dati.

MR SPEAKER: Jien staqsejt għax hija naturali li wieħed jistaqsi at this stage.

CARMELO ABELA: Għad m'hemmx dati.

MR SPEAKER: Ġeneralment ikun għal dik il-ħabta.

Issa nistgħu niftiehmu fuq ġurnata għal meta se jiltaqa' dan il-Kumitat?

Illum il-25 ta' Ġunju; nistgħu niltaqgħu t-Tnejn, 8 ta' Lulju, fis-6.30 p.m.?

(Onor. Membri: Iva) Nirringrazzjakom.

Fid-8.43 p.m. il-Kumitat aġġorna għal nhar it-Tnejn, 8 ta' Lulju 2013, fis-6.30 p.m.

Proceedings, agenda, minutes and transcripts of the parliamentary committees hbc


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET EKONOMIĊI U FINANZJARJI

AVVIŻ

Laqgħa Nru 3

It-Tnejn, 10 ta' Ġunju 2013 fis-2.30 p.m.

L-Onor.

Silvio Schembri, President tal-Kumitat Permanenti dwar l-Affarijiet Ekonomiċi u Finanzjarji, javża li l-Kumitat se jiltaqa' nhar it-Tnejn, 10 ta' Ġunju 2013 fis-2.30 p.m. filKamra tal-Kumitati fil-Palazz, il-Belt, b'din l-aġenda:

Diskussjoni dwar Abbozz Nru 7 - Att biex jemenda l-Att dwar Self tal-Gvern u l-Għoti ta' Self lir-Repubblika Ellenika li l-għan tiegħu huwa li jinkorpora t-tielet emendi għall-Ftehim dwar Faċilità ta' Self milħuq fi Brussell fid-19 ta' Diċembru 2012

Affarijiet oħra.

Proceedings, agenda, minutes and transcripts of the parliamentary committees fin


KUMITAT PERMANENTI DWAR L-AFFARIJIET EKONOMIĊI

(Rapport Uffiċjali u Rivedut)

Laqgħa Nru. 3

It-Tnejn, 10 ta' Ġunju, 2013

Stampat fl-Uffiċċju tal-Iskrivan

Prezz €2.50

Laqgħa Nru. 3

It-Tnejn, 10 ta' Ġunju, 2013

Il-Kumitat iltaqa' fil-Palazz, il-Belt Valletta, fis-2:37p.m.

Il-Minuti tal-Laqgħa Nru. 2 li saret fil-28 ta' Mejju, 2013 ġew konfermati.

THE CHAIRMAN (Onor. Silvio Schembri): Ngħaddi għall-korrispondenza:

Ittra datata 24 ta' Mejju 2013 lill-Ispeaker Anġlu Farrugia mingħand l-Ispeaker Ċiprijott, is-Sur Yiannakis L. Omirou, dwar ir-rapporti ta' Deloitte u ta' Moneyval dwar is-sitwazzjoni f'Ċipru.

THE CHAIRMAN: Irċevejna korrispondenza li qed tgħid li skont rapport li għamlu Deloitte, fir-realtà, Ċipru għandhom sistema kompletament differenti u għalhekk is-sitwazzjoni bankarja ta' Ċipru mhijiex kif kienu pinġewha t-Troika.

Għaldaqstant qed jitolbu s-sapport tagħna fuq dan l-aspett.

Personalment naħseb li għandhom raġun.

Irrid noqgħodu attenti anke mid-diskussjoni li qed isiru fuq livell Ewropew anke fil-konfront ta' Malta.

Huwa mportanti li bħala kumitat nagħtu l-appoġġ tagħna lil Ċipru f'din il-kwestjoni.

Kopja tal-korrispondenza suppost kulħadd għandu.

TONIO FENECH: Jekk se titniżżel fil-minuti, għandna ngħidu "that we took note", u m'għandniex ngħaddu ġudizzju aħna.

EDWARD SCICLUNA: Eżattament.

Hemm ħafna verżjonijiet differenti ta' x'inhu jiġri f'Ċipru.

TONIO FENECH: Ma naħsibx li għandna nidħlu fid-diskussjoni aħna.

THE CHAIRMAN: Neħduha bħala noted.

L-ewwel ittra kienet intbagħtet f'Jannar tal-2013 u l-oħra iktar riċenti fl-24 ta' Mejju 2013.

Ngħaddu issa għall-preżentazzjoni rigward Abbozz Nru. 7 Att biex jemenda l-Att dwar Self tal-Gvern u l-Għoti ta' Self lir-Repubblika Ellenika.

Inħalli f'idejn is-Segretarju Permanenti s-Sur Alfred Camilleri.

ABBOZZ NRU 7 - ATT BIEX JEMENDA L-ATT DWAR SELF TAL-GVERN U

L-GĦOTI TA' SELF LIR-REPUBBLIKA ELLENIKA LI L-GĦAN TIEGĦU HUWA LI JINKORPORA T-TIELET EMENDI GĦALL-FTEHIM DWAR FAĊILITÀ TA' SELF MILĦUQ FI BRUSSELL FID-19 TA' DIĊEMBRU 2012

IS-SUR ALFRED CAMILLERI (Segretarju Permanenti fil-Ministeru għall-Finanzi): Grazzi Mr Chairman.

Flimkien miegħi hawn ukoll is-Sur Ivan Saliba, is-Sur James Mansueto u s-Sur Joe Farrugia, li jista' jkun minn ħin għall-ħin, forsi nitlobhom biex jintervjenu.

Li se nagħmel waqt il-preżentazzjoni hu li se nagħti overview ġenerali ta' minn fejn bdejna u għalfejn wasalna s'hawn.

Għaliex?

Għax is-sitwazzjoni tal-Greċja hija xi ftit jew wisq kumplessa.

Kien hemm ħafna tibdil, ħafna negozjati, u nistgħu ngħidu wkoll li s-sitwazzjoni għadha qed tevolvi.

U allura xi ftit jew wisq, fil-preżentazzjoni se nkun qed nagħti timeline.

Miniex se ndur kollox, għax jekk nibdew niddiskutu l-issues kollha li hemm, nispiċċaw nagħmlu xi 24 siegħa oħra Imma għall-benefiċċju tagħkom l-Onor.

Membri, naħseb huwa tajjeb li nelenkaw timeline ta' kif bdiet l-issue Griega u safejn waslet s'issa.

Xejn xejn biex ikun hemm rekord ta' dak li ġara, anke quddiem dan il-kumitat.

Għal li jista' jkun, m'għandkomx kopji tal-preżentazzjoni, biex ikunu ċċirkolati lilna l-membri?

IS-SUR ALFRED CAMILLERI: Jekk għandna l-kopji fil-każ inqasmuhom.

THE CHAIRMAN: Jekk le, nitlob lill-messaġġiera tagħna, biex jagħmlulna kopja.

IS-SUR ALFRED CAMILLERI: Is-sitwazzjoni Griega bdiet qisu minn Diċembru 2009, meta l-Gvern Grieg poġġa d-defiċit għall-9.1% u saru diversi statements dwar is-sitwazzjoni finanzjarja tal-Greċja.

Minn dakinhar beda t-taqlib ta' fejn jidħlu rati tal-finanzjament u rati tal-interessi fuq id-dejn Grieg.

Kien hemm kambjamenti u kambjamenti kbar.

Għall-ewwel, il-Gvern Grieg ipprova jikkontrolla s-sitwazzjoni billi ħa diversi miżuri addizzjonali.

Ippruvaw jagħmlu dak kollu li setgħu, biex ngħid hekk.

Imma ma rnexxielhomx jikkontrollaw is-sitwazzjoni, li bdiet sejra mill-ħażin għall-agħar.

L-iżbilanċ finanzjarju minflok naqas, kompla żdied u r-rati tal-interessi laħqu anke sa kważi 16%.

Meta pajjiż tibda tixgħellu l-bozza ħamra, ikun hemm il-bailouts u r-rata tal-interessi taqbeż 'l fuq minn 7%, dak il-pajjiż jista' jgħid li kważi lest.

There is no way li jista' jirkupra.

Ovvjament mhemm xejn cast in stone.

Fil-każ ta' Spanja, dawn ukoll kważi messew is-7%, imma ma waslux s'hemmhekk.

Imma dik qisha r-rule of thumb, il-benchmark li normalment jintuża.

Jiġifieri meta pajjiż imiss is-7% bħala rata tal-interessi sabiex jissellef, allura hemmhekk ikollu l-inkwiet.

Il-problema Griega bdiet meta marru, biex ngħid hekk, sabiex jitolbu l-għajnuna għax ma kellhomx alternattiva oħra.

L-ewwel issue kienet min se jagħtihom l-għajnuna?

Fuq livell Ewropew?

L-IMF?

X'se jiġri?

Dak iż-żmien, istituzzjonalment, l-Unjoni Ewropea ma kellhiex mekkaniżmu ta' kif tista' tagħti għajnuna finanzjarja lill-pajjiżi membri.

U allura kienet ittieħdet id-deċiżjoni li sabiex tingħata xi tip ta' għajnuna lill-Greċja, irid ikun hemm serje ta' trattati bilaterali bejn id-diversi stati membri u l-Greċja.

Jiġifieri l-ewwel għajnuna li ngħatat il-Greċja, ma kenitx ingħatat minn xi fond Ewropew li jintuża għal dan l-għan, għaliex ma kienx għadu jeżisti.

Imma ngħataw serje ta' ftehim bilaterali - fosthom ma' Malta - li ġew ikkonsolidati flimkien qisu mit-Troika ta' dak iż-żmien.

Dak iż-żmien t-Troika kienet magħmula mill-Kummissjoni Ewropea, mill-European Central Bank (ECB) u mill-Fond Monetarju Internazzjonali (IMF).

Il-ħsieb kien – u hekk għadu – li kemm jista' jkun l-IMF dejjem ikun parteċipi fil-bailouts li jingħataw.

F'dawn l-ewwel slides hawn it-timeline kollu tal-ewwel bailout tal-Greċja li ma naħsibx li għandi għalfejn nfisser għaliex qiegħed kollu hawn.

U wkoll għaliex minn dak iż-żmien sal-lum, kien hemm bailout ieħor u kien hemm diversi emendi għall-ftehim li saru.

Għaliex ġara hekk?

Għax jekk tara r-rata tal-interessi li ġiet imposta abbażi tal-ewwel agreement - u hemm dibattitu sostanzjali bejn il-Kummissjoni u l-IMF fuq l-evalwazzjoni tal-bailouts Griegi - ċertament with the benefit of hindsight hemm perspettiva differenti ta' kif setgħu saru l-affarijiet.

Il-fatt huwa li r-rata ta' interessi li ġew imposti fuq il-Greċja dak iż-żmien, kienu rati ta' interessi li kienu sostanzjalment ogħla milli hemm illum.

Matul iż-żmien, taħt id-diversi ftehim li saru naqsu, sabiex illum wasalna għal dak li qed nipproponu għall-konsiderazzjoni tagħkom.

L-ewwel loan agreement - dak li ngħidulu l-Greek Loan Facility Agreement - ġie maqbul fit-8 ta' Mejju 2012.

Dak iż-żmien kien il-qieraħ tal-kriżi finanzjarja u saru diversi laqgħat ta' emerġenza essenzjalment biex fuq livell Ewropew jikkonsultaw fuq il-problema Griega.

Kienu saru l-istudji kollha bejn it-Troika u ġie maqbul ftehim li kien jikkomprendi ħafna riformi strutturali u miżuri sabiex iġibu taħt kontroll il-finanzi pubbliċi Griegi.

Dak l-ewwel ftehim, kif diġà ġie spjegajt, kien ftehim ta' natura bilaterali fejn kull pajjiż kellu jagħti sehemu f'għajnuna lill-Greċja.

Is-sehem ta' Malta kien ta' €74.5 miljun filwaqt l-intergovernmental agreements fuq livell Ewropew kienu ta' €80 biljun.

Fil-fatt Malta ma ħallsitx l-€74.5 miljun kollha, imma ħallset xi ħaġa fuq il-€50 miljun.

Issa ngħid għalxiex ma ħallasnihomx kollha u kif wasalna għal dak il-punt.

Bażikament dan il-ftehim kien jagħti self għal ħames snin.

Ir-rata ta' interessi kienu għall-ewwel tliet snin kien jara 300 basis points fuq il-Euribor, imbagħad ir-raba' u l-ħames sena kienu 400 basis points fuq il-Euribor.

Mela fl-ewwel tliet snin 300, fis-sentejn ta' wara 400 u allura hekk ikopru l-ħames snin.

Imbagħad f'dak il-ftehim, kien hemm ukoll perjodu li jsejħulu grace period, fejn il-pagamenti setgħu jsiru sa tliet snin wara l-għeluq tal-ewwel ftehim.

Irrid infakkar lill-Onor.

Membri li dak il-ftehim bilaterali kien għadda minn dan il-Parlament fil-11 ta' Mejju, 2010, permezz tal-Att Nru. 3 tal-2010.

Billi r-regolamenti tagħna ma kenux jantiċipaw dan it-tip ta' ftehim, il-parir legali li l-Avukat Ġenerali kien tana kien li għandna bżonn liġi ad hoc.

U ftit wara li intlaħaq ftehim dwar il-Greċja, konna ressaqna liġi quddiem il-parlament, li ġiet approvata fil-11 ta' Mejju 2010.

Imbagħad fl-14 ta' Ġunju, 2011 kien intlaħaq qbil dwar emenda għall-ftehim oriġinali.

Bħal kull liġi oħra, kull meta jkun se jsir xi tibdil fl-Att Prinċipali, ridna nerġgħu niġu quddiem il-Parlament sabiex tiġi diskussa.

U fuq livell Ewropew l-ewwel emenda kien sar qbil fuqha fl-14 ta' Ġunju, 2011, u Malta rratifikatha fit-18 ta' Ġunju, permezz tal-Att 18 tal-2011.

Il-bdil li kien hemm kien fuq il-marġini tal-interessi fuq il-Euribor li minn 300 niżel għal 200 fuq l-ewwel tliet snin.

Imbagħad fuq is-sentejn ta' wara minn 400 niżel għal 300.

Li kien ġara hu li l-grace period twal minn tliet snin għal erba' snin u nofs u t-termini tal-loan minn ħames snin saru għal 10 snin.

Fis-27 ta' Frar 2012, fuq livell Ewropew, kien hemm qbil li ssir it-tieni emenda.

Malta rratifikat dan il-qbil fis-26 ta' Marzu, 2012 permezz tal-Att 3 tal-2012.

F'din it-tieni emenda, it-termini tal-loan twal minn 7 snin u nofs għal 15-il sena u r-rata tal-imgħax minn 200 tnaqqset għal 150 basis points.

Li ġara hu li filwaqt li fil-ftehim oriġinali u fl-ewwel emenda kien hemm distinzjoni bejn l-ewwel 3 snin u t-tieni sentejn tal-ftehim, f'dan il-każ tneħħa għal kollox.

Għaldaqstant il-marġini tal-interessi fuq il-Euribor, issa ġew fuq it-terminu sħiħ tal-loan, indipendentament min-numru tas-snin u minn 200 tniżżel għal 150 basis points.

Il-grace period twal ukoll minn 4 snin u nofs għal 10 snin.

Taħt dan il-programm kien hemm aktar aġġustamenti.

Sadanittant iddaħħal il-mekkaniżmu tal-European Financial Stability Facility (EFSF), li dan jaħdem abbażi ta' garanziji mogħtija mill-membri stati.

Kien hemm it-tieni bailout tal-Greċja li kien jikkomprendi €130 biljun finanzjament ġdid, flimkien ma' dak li kien baqa' mill-ewwel bailout.

Għaliex?

Għaliex meta kien hemm it-tieni bailout tal-Greċja, il-flejjes li kienu maħsuba li ngħataw bħala għajnuna taħt l-ewwel bailout, ma kienux laħqu għaddew kollha, imma laħqu għaddew biss ammont sostanzjali minnhom.

Li ġara hu li ngħataw €130 biljun ġodda, flimkien ma' li kien baqa' taħt l-ewwel arranġament li kien hemm mal-Greċja.

U taħt l-EFSF, inqaleb kollox.

Skont l-ewwel programm, Malta kellha tħallas €74.5 miljun, imma fil-fatt ħallset biss xi ħaġa fuq il-€50 miljun.

Dan peress li ma lħaqniex għaddejna t-tranches kollha lill-Greċja, għaliex imbagħad skatta t-tieni bailout tal-Greċja.

Hawnhekk qegħdin nitkellmu Marzu 2012 ....

THE CHAIRMAN: Qed nifhem sew li sa Marzu 2012, kienu diġà tħallsu €50.6 miljun?

IS-SUR ALFRED CAMILLERI: Hekk hu.

F'din is-slide hawn il-breakdown tal-ammonti li ħallset Malta.

Skont il-loan agreement, mill-€74.5 miljun li l-pajjiżi membri kellhom iħallsu lill-Greċja, kienu laħqu tħallsu eżattament €52.9 biljun.

Fil-każ ta' Malta, konna lħaqna kkontribwixxejna €50.6 miljun.

Fl-aħħar slide hawn l-ammonti u d-dati ta' meta għaddejna dawn il-flus lill-Greċja.

Id-dati huma Mejju u Settembru 2010 u Jannar, Marzu, Lulju u Diċembru tal-2011.

Bażikament l-ewwel pagament kien kważi €14.8 miljun, imbagħad kienu pagamenti iżgħar.

Imma f'Marzu 2011 kellna pagament ieħor kbir li kien kważi €14-il miljun.

Imbagħad fis-27 ta' Novembru 2012 - u hawnhekk hija l-emenda li trid tiġi kkonsidrata quddiem dan il-kumitat - il-Eurogroup reġa' naqqas il-marġini fuq is-self lill-Greċja minn 100 basis points għall-50 basis points.

U dan kien japplika mill-15 ta' Diċembru 2012.

Sadanittant kienu laħqu daħlu pajjiżi oħra f'bailout.

Kien hemm l-Irlanda, il-Portugal u Spanja li ġiet iktar tard.

Imma li ġara huwa li pajjiżi li kien f'bailout, ġew eżentati milli jaqilgħu daqqa oħra permezz ta' dan l-arranġament.

It-terminu tal-loan minn 15-il sena ġiet estiża għal 30 sena u l-grace period baqgħet li kienet ta' għaxar snin.

THE CHAIRMAN: Forsi mhux qed naraha, imma fil-presentation hemm li emendi tliet darbiet saru.

Minn 300 basis points spiċċat niżlet għal 150 basis points fit-tielet emenda.

Kif qed tgħid li fit-tielet emenda, minn 100 niżlet għal 50 basis points?

IS-SUR ALFRED CAMILLERI: Minn 150 basis points niżel għal 50 basis points.

THE CHAIRMAN: Niżel b'100 basis points.

Niżel b'100 basis points.

THE CHAIRMAN: It-tielet jew ir-raba' emenda?

IS-SUR ALFRED CAMILLERI: Fit-tielet emenda kien hemm bailout u emendi oħra.

Mid-data ta' meta bdejna nagħtu l-loans lill-Greċja sal-15 ta' Frar 2012, billi l-interessi kienu għoljin aktar milli aħna ssellifna bihom - għax ma rridux ninsew li l-issue kollha qegħda li aħna qed nisselfu biex inkunu nistgħu nisilfu lill-Greċja, jiġifieri m'għandniex xi kaxxa x'imkien fejn qed ngħaddu il-flus lill-Greċja - bħala Gvern għamel qligħ ta' €847,706.

Minn meta tniżżlet għal 50 basis points, imbagħad bdejna nagħmlu t-telf.

Sal-15 ta' Marzu, 2013 għamilna telf ta' €43,000.

Sa meta dan l-ftehim jiġi tterminat fl-2041, aħna qegħdin nipproġettaw - u din hija biss stima - qisu telf ta' €369,000 minn sena għal sena, fis-sena.

Hawnhekk qegħdin nipproġettaw l-issue ta' Euribor, interessi u dawn l-affarijiet.

Il-marġini biss li huwa fiss, il-bqija mhemm xejn fiss.

Dan huwa bħala nuqqas ta' interessi mill-Greċja.

Għaliex?

Għax aħna s-self tagħna qed nieħduh b'rata ogħla milli se nkunu qegħdin nirċievuh mill-Greċja, jiġifieri dik hija l-issue kollha li għandna quddiemna.

Dan dejjem sakemm ma jkunx hemm xi tibdil ieħor fl-arranġamenti li hemm mal-Greċja.

THE CHAIRMAN: Is-self li ħadna bħala pajjiż, ħadnih b'rata fissa fuq il-Euribor ukoll jew kien hemm xi ftehim ieħor?

X'inhija r-rata li ssellifna biha?

IS-SUR ALFRED CAMILLERI: Jista' jwieġbek is-Sur Joe Farrugia, li jaħdem fid-Debt Management Office, id-Dipartiment tat-Teżor.

IS-SUR JOE FARRUGIA: Malta biex imbagħad insellfu lill-Greċja kellha tirrikorri għas-suq.

F'dan ir-rigward konna ħriġna liġi u meta għaddiet, ħriġna bond biex ikunu nistgħu nużaw il-flus minnha u nsellfuhom lill-Greċja.

IS-SUR JOE FARRUGIA: Kien hemm diskussjoni fil-Public Debt Management Advisory Committee (PDMAC) u ddeċidejna x'inhu l-aħjar mod li wieħed jissellef biex aħna we mitigate our risks.

Id-deċiżjoni li ħadna kienet li għandna nissellfu a floating rate note (FRN).

Għaliex?

Għax b'dan il-mod kien jipprovdi a natural hedge għal-loans li konna se nħallsu lill-Greċja.

Id-deċiżjoni kienet li noħorġu FRN for a five year period għall-institutional investors.

Meta imbagħad tagħlaq, we refinance that loan.

Dak iż-żmien kellna a fixed 45 basis point over a six month Euribor.

Issa l-Griegi kienu qegħdin iħallsuna bi three month Euribor, però kif kienet l-Ordinanza ma ppermettitx li l-Gvern jissellef bi three month Euribor imma tagħtu biss li jħallas l-interessi kull sitt xhur.

Jiġifieri fl-Ordinanza ma kienx hemm provision li tista' tissellef u tħallas l-imgħaxijiet, kull tliet xhur.

Allura d-Dipartiment tat-Teżor ħareġ FRNs simili għal tal-Greċja.

Imma minflok l-interessi kienu jitħallsu kull tliet xhur, bdew jitħallsu kull sitt xhur.

U b'hekk qisna ħriġna security li kienet qegħda back to back biex we mitigate the risks.

THE CHAIRMAN: Imma fil-verità, l-effective rate kemm tiġi?

Inti semmejt 45 basis points tal-Euribor, issa ġaladarba min-naħa tal-Greċja qed iħallsu 50 basis points, kif qed joħroġ dan it-telf?

IS-SUR JOE FARRUGIA: Le, għaliex fil-bidu l-Greċja kienu qegħdin jagħtuna bi 300 basis points.

Kien hemm terminu ta' żmien - mingħalija xi 4 pagamenti - li kien min laħaq ħa bil-100 basis points.

Imbagħad saret emenda u minn 300 niżlet għal 150 basis points.

Din imbagħad bdiet tgħodd minn wara dawk l-erba' pagamenti li kienu laħqu saru.

IS-SUR ALFRED CAMILLERI: Il-400 kienu jiskattaw fir-raba' sena.

TONIO FENECH: Minn 3.5% għal 5%, biex nissimplifikaw.

IS-SUR JOE FARRUGIA: Aħna konna qegħdin nissellfu bil-0.45% over a six month Euribor u l-Greċja tawna l-ewwel erba' pagamenti bi 3%.

Imbagħad skattat it-tieni emenda.

Għalhekk hemm dak l-element ta' profitt .....

THE CHAIRMAN: Jien li ma nistax nifhem huwa kif, bejn wieħed u ieħor, Malta se tkun qed tagħmel telf ta' €370,000 fis-sena.

Skont kif għidtu intom fil-preżentazzjoni.

Fil-perjodu ta' meta bdiet il-loan, bejn it-18 ta' Mejju, 2010 sal-15 ta' Diċembru, 2012 kellna profitt globali ta' €847,746.

Jiġifieri hemmhekk Malta kellha dik iċ-ċifra bħala qligħ.

Meta aħna morna fuq is-suq, issellifna u ħallasna r-rati tal-imgħax lill-investituri, kien għad baqagħlna profitt ta' €0.847 million in that regard.

Għaliex?

Għax aħna f'dak il-perjodu konna qegħdin nirċievu 300 basis points over a three month Euribor u mbagħad irċevejna bil-150 basis points fuq il-Euribor.

Jiġifieri fl-ewwel perjodu, kellna żewġ rati li bihom Malta rċeviet l-imgħax lura.

EDWARD SCICLUNA: Jiġifieri fil-bidu, aħna morna għall-dejn ta' 5 snin, hux hekk?

Issa, li nafu li huwa għal terminu ta' 30 sena, huwa l-każ li mmorru għal bond speċjali ta' 30 sena jew ta' 25 sena, biex ikun b'imgħax iktar baxx?

Għax issa għandna rollover ....

IS-SUR ALFRED CAMILLERI: Jien naħseb li meta naslu għar-rollover, irridu nikkonsidrawha.

Li jsir hu, li fil-PDMAC – li huwa bord intern li bażikament jikkomprendi lill-Uffiċċju tas-Segretarju Permanenti, lit-Teżor u lill-Ministeru tal-Finanzi - nħarsu lejn is-suq kif inhu.

Qabel kellna l-loan agreement tal-Greċja li kien għal 5 snin biss u issa nbidel u twal.

Jiġifieri minn hemmhekk kien il-punt tat-tluq.

Illum għandna scenario kompletament differenti.

Meta imbagħad naslu għar-rollover, naraw kif ikun ix-scenario u jekk hux se jkun hemm xi żviluppi oħra.

Għaliex wisq nissuspetta li s-sitwazzjoni fil-Greċja għada qed tiżviluppa.

Irridu nieħdu deċiżjoni ta' x'se jkun jaqbel għalina bħala pajjiż, biex kemm jista' jkun innaqqsu l-ispejjeż tagħna u nimxu skont ir-rata ta' interessi li jkun hemm fis-suq. .

THE CHAIRMAN: Qed nara li 45 sena jew 40 sena, huwa perjodu twil ħafna ...

IS-SUR ALFRED CAMILLERI: Qegħdin nitkellemu 29 jew 30 sena.

THE CHAIRMAN: Allura ma tiġix ikkonsidrata - speċjalment għall-fatt li ovvjament qed ngħidu li huwa perjodu twil - li minflok FRN immorru għal ....

IS-SUR ALFRED CAMILLERI: Dak li qegħdin ngħidu, li meta niġu għar-rollover, irridu nħarsu lejn is-sitwazzjoni ta' kif tkun dak iż-żmien.

Naraw kif inkunu fuq dan il-ftehim, u nippruvaw nimminimizaw kemm nistgħu t-telf li jista' jkollna fuq dan il-ftehim.

MICHAEL FALZON: Anke fuq kalkolu ta' telf li jista' jkun hemm, it is very flimsy.

Għax qed tqabbel xi ħaġa li hija short term ma' xi ħaġa li hija long term.

Jiġifieri jekk intom semmejtu l-figura ta' €346,000 fis-sena, effettivament taf tkun anqas.

Ejja ma nħarsux lejn in-negattiv, għax taf tkun iktar ukoll.

IS-SUR ALFRED CAMILLERI: Dak kif qed narawha llum.

MICHAEL FALZON: Għax aħna ġiet xi ħaġa li f'daqqa waħda ġiet "imposta" fuqna għal żmien twil.

Għandna 30 sena.

U aħna qed niffinanzjaw xi ħaġa, li hija very short term.

IS-SUR JOE FARRUGIA: Ħalli nagħti spjegazzjoni ta' kif wasalna...

MICHAEL FALZON: Mhux qed ngħid li l-metodu huwa ħażin.

IS-SUR JOE FARRUGIA: Imma ma rridux ninsew, li fuq Floating Rate ir-rata tkun iffissatta għal kull sitt xhur.

Il-ħsieb warajha kien li jekk ir-rata ta' three months Euribor se tinżel, normalment ir-rata ta' six months Euribor se tkun simili ħafna.

Allura meta wasalna għall-costings għedna: ejjew nassumu li se niffinanzjaw b'FRN fejn ir-rati ivarjaw kull sitta jew tliet xhur.

Mela jekk il-Greċja se jagħtuna 50 basis points, dik hija fissa u mhijiex se tinbidel.

Jekk dejjem ma jsirx tibdil fit-Third Agreement.

L-aħħar li morna fis-suq, u l-aħħar FRN li ħriġna ġegħelna nissellfu u nagħtu 110 basis points.

Peress li aħna qegħdin insellfu bis-six month Euribor u nieħdu lura bit-three month Euribor, għedna aħjar inżidu 30 basis points oħra, li rridu noħorġu aktar sabiex nieħdu l-prudence concept tal-costings.

Jiġifieri bażikament dak hu l-punt. ...

TONIO FENECH: Filwaqt li huwa mportanti li nimminimizaw il-cost tat-transazzjoni nnifisha, nixtieq li s-Segretarju Permanenti jkun jista' jagħtina ftit background information fuqha din.

Li meta kien sar l-assessment tad-debt sustainability tal-Greċja, irriżulta li kien hemm distakk fuq dik li kellha tkun is-sostenibilità.

Id-domanda kienet min kien se jħallas għal dak id-distakk?

Allura l-piż ma setgħetx tgħabbih waħedha l-Greċja - sakemm ma konniex se inħalluha tikkollassa - imma kien hemm qbil li jieħduh il-gvernijiet rispettivi li kienu qed jappoġġjaw lill-Greċja.

Però f'dik id-diskussjoni, jekk niftakar sew, kien hemm commitment mill-ECB li kien se jibda jgħaddi xi elementi ta' profitti lil dawk il-banek ċentrali, li mbagħad kellhom jgħadduhom lill-gvernijiet sussegwenti, biex jiffinanzjaw dan it-telf.

Dan l-arranġament fil-fatt kien ġie kkristalizzat?

U għaldaqstant il-preokkupazzjoni tagħna rigward dan it-telf naqasx iktar?

IS-SUR ALFRED CAMILLERI: Li nista' ngħid huwa li huma dejjem jorbtu kollox mad-debt sustainability analysis.

U dejjem iħarsu 'l quddiem, bejn wieħed u ieħor, għall-2020.

Jiġi mibni fuq mudell makro ekonomiku u għalhekk isiru ħafna assunzjonijiet bħal kemm se tikber l-ekonomija, kemm se jkunu r-rati tal-interessi.

L-issue hi li mill-proġettazzjonijiet li jkunu qegħdin isiru ta' kif se tikber l-ekonomija u mir-riżultati li jkunu qegħdin jiġu previsti għall-finanzi pubbliċi, meta jasal tmiem il-programm, il-pajjiż ikollu finanzi pubbliċi li jkunu sostenibbli u li d-dejn ikun fuq livell sostenibbli.

L-issue hawnhekk kienet il-famuża 120% ta' dak li jipproduċi l-pajjiż.

Meta ġew biex jippruvaw jaslu li jċekknu the gap, sar arranġament biex jitnaqqsu l-interessi.

Għaliex kien hemm qisu ċirku vizzju, fejn pajjiż qed jingħata ċertu għajnuna biex joħroġ mill-problemi finanzjarji u ekonomiċi li kellu, imma fl-istess ħin, ir-rati ta' interessi li ngħataw fl-ewwel self, ma kenux rata ta' interessi baxxi, imma pjuttost kienu kemm kemm għoljin.

Allura kultant qisha tidher bħala kontradizzjoni.

Għalhekk ir-rati tal-imgħax fuq is-self tal-Greċja, bdew jitnaqqsu.

Is-sitwazzjoni hija kumplessa ħafna.

Apparti hekk, sar arranġament, biex il-qliegħ kollu fuq bonds Griegi li kemm l-ECB kif ukoll il-Banek Ċentrali tal-membri stati kellhom, jingħaddu.

Kien hemm diversi qliegħ u dak l-arranġament kien sar, u nikkonferma li għadu hemm.

Hemm xi issues anke ta' natura legali marbuta miegħu.

Dan għaliex f'diversi pajjiżi qam l-argument li meta ħadu l-pariri legali interni li dan huwa monetary financing - meta l-Bank Ċentrali jgħin lill-Gvern – kien hemm min ħallas u kien hemm min ma ħallasx.

Pajjiżi bħal Ġermanja u l-Olanda jidhirli li ħallsu imma hemm pajjiżi oħra - fosthom aħna - li għadna ma għaddejnix dan it-tip ta' pagament lill-Greċja.

Qegħdin factored fil-baġit tagħna, imma bħala pagament lill-Greċja, għadu ma għaddiex.

EDWARD SCICLUNA: Mr Chairman nixtieq nagħmel xi kummenti, għaliex dawn l-affarijiet nitgħallmu minnhom issa u għal quddiem.

Wara kollox, dan li qed nagħmlu huwa post mortem ta' stat ta' fatt, jiġifieri t-telf qiegħed hemm u ma nistgħux inġibuh lura.

L-ewwel punt li rrid nagħmel huwa l-piż għal Malta.

Ħafna drabi tkun mal-barranin, sew mal-Kummissjoni kif ukoll mal-European Investment Bank (EIB) eċċ u kollha jgħidu dwar il-piż li għandha l-Ġermanja, speċi dak li tgħid il-Ġermanja huwa ta' min jirrispettah.

Nerġà ngħid, il-piż finanzjarju ta' pajjiżi żgħar fost l-iżgħar – bħalma hi Malta - mhu xejn differenti minn dak tal-Ġermanja.

ONOR TONIO FENECH: Huwa proporzjonalment ogħla.

EDWARD SCICLUNA: Hekk hu.

Jiġifieri kien hemm indikaturi, li għal xi raġuni jew oħra, raw li ġie ogħla.

Jiġifieri jekk hux €10 miljuni jew €12-il miljun telf, hemmhekk irridu ngħidu li nraħħsu, li nagħmlu discount ukoll il-future loses.

Jinżlu inqas milli kemm taqbad tagħmel 30 u timmultiplika .… Dak huwa l-ewwel punt.

It-tieni punt huwa li r-rapporti li qed joħorġu mill-IMF kif ukoll minn bnadi oħra qed jgħidu, li waħda mill-kawżiet tal-problema tal-Greċja kien minħabba d-dewmien biex tittieħed azzjoni u li iktar ma jgħaddi ż-żmien aktar qed tikber, u kibret sakemm ma baqgħetx manageable.

Issa veru kienet problema politika, u kemm l-IMF kif ukoll it-Troika riedu li jkun hemm għaqda politika qabel ma jagħtuhom loan.

Imma qisu ħadd ma ried ikun responsabbli u jaqbel ma' dik il-programm, xi ħaga li ħadd ma seta jagħmilha.

Però dan id-dewmien u anke issa bit-template l-ġdid tar-resolution anke fis-settur tal-bank, il-private sector telaq mill-Greċja, u min laħaq ħareġ bil-kapital, issa ma tistax taqbdu.

Jiġifieri l-piż qed jispiċċa jġorru t-taxpayer Grieg, kif ukoll aħna li qegħdin nikkontribwixxu għal dik l-għajnuna.

Jiġifieri d-dewmien ma għen lil ħadd.

F'Ċipru ġara l-istess.

Il-problema kibret, għax id-dewmien kiber u allura l-pjaga tikber ma' kull ġurnata.

It-tielet punt ġara kemm fil-każ tal-Greċja u nistgħu ngħidu wkoll anke fil-każ ta' Ċipru.

Il-projections - kif qal is-Segretarju Permanenti- kienu dejjem too optimistic.

Ħadd qatt ma kien qed jobsor il-waqa' tal-GDP għal 3% jew 5%, għal 15% u iżjed.

U l-istess għall-Ċipru, fejn il-projections waqgħu.

Dawn huma żbalji.

Irridu nammetuhom, aħna jew il-Kummissjoni.

Forsi lanqas il-Kummissjoni ma tammettihom għax mhux kulħadd jammetti.

Min jarahom oġġettivament, huma tliet punti li titgħallem minnhom speċjalment għal quddiem.

THE CHAIRMAN: Mistoqsija biex nara jekk fhimtx sew.

Fl-presentation hemm li bħala totali sa Marzu 2012 inkunu ħallasna €50.6-il miljun.

Jiġifieri bħala totali xorta rridu nħallsu €74.5-il miljun, jew le?

IS-SUR ALFRED CAMILLERI: Għaliex dak li kien hemm inqaleb fuq l-EFSF u issa fuq l-ESM.

Aħna m'aħniex se noħorġu iktar loans bilaterali.

IS-SUR ALFRED CAMILLERI: Bħala loan ġiet magħluqa.

U l-kumplament ġie maqlub fuq l-EFSF.

Jiġifieri li ħallasna, ħallasna.

THE CHAIRMAN: Jiġifieri t-telf huwa fattur fid-differenza bejn li ħallasna u l-mekkaniżmu l-ġdid?

IS-SUR ALFRED CAMILLERI: Le, le fuq li ħallasna.

Jiġifieri aħna m'aħniex se nagħtu iktar flus kontanti lill-Greċja, mhux se nibgħatulhom aktar flus.

EDWARD SCICLUNA: Però rrid inżid xi ħaġa li mhux qegħda fuq il-mejda u mhux liġi li trid tgħaddi mill-Parlament.

Mod ieħor li aħna għinna lill-Greċja kien billi kellna bonds Griegi u ħfirna l-imgħax li s-Central Bank kien qed jistenna mingħandhom.

Jekk tgħodd x'tajna lill-Greċja kien hemm ukoll il-faċilità ta' transfer of income, Agreement on Net Financial Assets (ANFA).

Il-Bank Ċentrali kellu Greek Bonds li żammhom, u m'għamilx bħal banek oħrajn u kkommettejna ruħna li naħfru l-imgħax li stennejna fuqhom.

Jiġifieri dik hija għajnuna li tajna lill-Greċja wkoll.

THE CHAIRMAN: X'parti mid-dejn jagħmel, il-€50.6 miljun?

Id-dejn tagħna jikkomprendi kollox.

ONOR TONIO FENECH: Plus li trid iżżid il-garanziji li ngħataw u li ġew użati fuq it-tieni programm tal-Greċja, l-Irlanda u l-Portugal.

IS-SUR ALFRED CAMILLERI: L-aħħar li ċċekjajt kienet fuq it-3%.

ONOR TONIO FENECH: Jiġifieri kieku tneħħi dak, qegħdin xi 69%.

THE CHAIRMAN: Meta semmejna l-kwestjoni tal-GDP u l-kwestjoni tad-dejn.…

IS-SUR ALFRED CAMILLERI: Dak inneħħuh.

TONIO FENECH: Mhux inneħħuh.

THE CHAIRMAN: Jiġifieri l-120 li rridu nnaqsu, jiġi kkalkolat ukoll?

TONIO FENECH: Le, mhux ikkalkolat.

Jekk tara Malta fl-aħħar pubblikazzjoni tal-Eurostat qegħda 2.8%.

Minn dak iż-żmien 'l hawn skattaw xi garanziji oħrajn u tlajna 3%.

(Interuzzjonijiet)

Meta kellna l-issue u d-diskussjonijiet, ovvjament kien fl-interess tagħna li nagħmlu update taċ-ċifra sal-aħħar mument.

Aħna nagħmlu update tagħha b'mod regolari.

TONIO FENECH: Ta' min jinnota fuq din iċ-ċifra, li filwaqt li meta l-Kummissjoni tagħmel is-sustainability analysis ta' Malta ma tinkludihiex, għal dak li huwa l-livell illi suppost inkunu, imma sfortunatament r-rating agencies iħalluha hemm.

Jiġifieri xorta huwa piż fuq il-pajjiż, irrespettivament.

IS-SUR ALFRED CAMILLERI: Biex qbilna għal dan l-agreement, aħna għamilna kondizzjoni dwar it-trattament speċjali tad-dejn.

Aħna ilna nagħmlu sottomissjonijiet dwar kif bħala l-iżgħar pajjiż proporzjonalment - mhux in absolute terms - l-iktar li qegħdin nintlaqtu, bħala żieda perċentwali.

THE CHAIRMAN: L-iktar exposed, fil-fatt kif qiegħed jidher minn din iċ-chart.

IS-SUR ALFRED CAMILLERI: Lura f'Novembru 2012, aħna żammejna dan l-agreement u għamilna kondizzjoni biex ningħataw trattament speċjali għal dan it-tip ta' dejn.

Fil-fatt kien ġiet aċċettata, u kien hemm diskussjonijiet oħrajn tekniċi dwar kif se tiġi mplimentata.

Għaliex filwaqt li kien hemm pajjiżi li qablu u qalu li mhijiex problema, imma meta ġibniha żewġ, kulħadd riedha għalih wkoll.

Din tistenniha, li meta jkun hemm xi ħaġa pożittiva, kulħadd ikun irid ibil subajgħ fiha wkoll.

TONIO FENECH: Dik konna domna ħafna fuqha sakemm aċċettajniha, imbagħad meta tawna r-written submission ....

Però Sur Camilleri, wara li għamilt dak il-kumment off the cuff, issa trid tirrispondi formalment lil dan il-kumitat.

X'inhi l-analiżi tat-Troika fuq id-debt sustainability tal-Greċja?

Għaliex fuq din l-analiżi rridu nibbażaw id-deċizjoni tagħna jekk nirratifikawx dan il-kambjament jew le.

IS-SUR ALFRED CAMILLERI: Qabel isiru l-pagamenti u t-tranches mill-Greċja, dejjem ikun hemm rapport mit-Troika u s'issa dejjem kien pożittiv.

Jiġifieri aħna niddependu mir-rapporti tat-Troika.

L-analiżi u d-diskussjoni li aċċennajt għaliha iktar kmieni, hija qisu evalwazzjoni ta' kif saru l-affarijiet.

Għalkemm l-IMF waslet għal ċerti konklużjonijiet, imma l-Kummissjoni għandha perspettivi kemm kemm differenti u bdiet dibattitu pubbliku dwar ir-rapport tal-IMF.

Biss s'issa m'hemm l-ebda rapport mit-Troika li abbażi tiegħu nżamm xi tranche lill-Greċja.

It-tranches issa għaddew u jekk ikun hemm xi rapport, allura huwa fid-dover tagħna li niġbed l-attenzjoni tagħkom Sinjuri ta' dan il-kumitat.

THE CHAIRMAN: Meta tgħid "kienu pożittivi" fis-sens "tkabbir fil-Greċja"?

IS-SUR ALFRED CAMILLERI: Fis-sens li fil-komplessità tal-programm dak li l-Greċja qegħda tgħid li għandha twettaq bħala riformi u bħala miżuri, qed iħalli l-frott tiegħu.

Dak li qed jgħid.

Abbażi ta' dak ir-rapport, normalment tittieħed deċiżjoni mill-Eurogroup imbagħad mill-Kunsill tal-Ministri, li t-tranche li jmiss jgħaddi.

Jiġifieri l-mument li jkun hemm rapport negattiv, bħala pajjiż, il-Ministru tal-Finanzi jagħmel il-pożizzjoni tagħna ċara.

Imma s'issa ma kienx hemm dan it-tip ta' rapport.

EDWARD SCICLUNA: Għaliex hemm benchmark u data li huma fissi u ma tistax tiċċaqlaq minnhom.

Jekk pajjiż ma jilħaqhomx, allura tista' tgħid li huwa fin-negattiv.

Imma jekk s'issa, pajjiż miexi u s-sitwazzjoni sejra għall-aħjar, anke akkost li l-120 titwal b'sentejn, kif ser issejħilha?

Skont, għax hemm il-kondizzjonijiet.

Imma mil-lat pożittiv, s'issa s-sitwazzjoni sejra għall-aħjar.

Imma dan ma jfissirx li t-targets se jintlaħqu fid-dati, bil-figuri u l-persentaġġi li t-Troika għoġobha tagħmel u li ġew stabbiliti mill-bidu nett.

IS-SUR ALFRED CAMILLERI: Kulħadd jaf li l-Greċja kellha diversi bondholders li kellhom telf sostanzjali.

Id-dibattitu li għadu għaddej huwa dwar jekk dak it-telf kellux jittieħed iktar kmieni jew le.

Imma dik mhux xi ħaġa li tolqot lilna hawnhekk madwar din il-mejda.

Qegħdin insegwu din id-diskussjoni mill-qrib u ta' kuljum u skont iċ-ċirkostanzi, imbagħad anke bħala Gvern għandna nipproponu pożizzjoni.

THE CHAIRMAN: Mil-lat prattiku, bħala flus – in absolute terms - li aħna tajna lill-Greċja, wara kemm snin hemm il-possibiltà li neħduhom?

Imbagħad għandek il-grace period.

2041 jidhirli kemm kemm iktar minn għaxar snin oħra .…

THE CHAIRMAN: U għandek 10 grace period.

IS-SUR JOE FARRUGIA: Imma l-ewwel pagament se jidħol fl-2020.

TONIO FENECH: Kemm hemm pajjiżi li rratifikaw dan li aħna se nirratifikaw f'dawn il-ġranet li ġejjin?

IS-SUR ALFRED CAMILLERI: Naħseb li kważi kollha.

Aħna kellna ngħadduh sal-aħħar ta' Mejju.

Aħna wieħed mill-aħħar pajjizi minħabba ċirkostanzi ....

THE CHAIRMAN: Aħna l-iktar exposed ukoll.

Jiġifieri jonqoshom iktar ...?

IS-SUR ALFRED CAMILLERI: Qegħdin ngħidu 3%, mhux tal-Greċja biss.

L-intergovernmental lending jinkludi l-EFSF u jinkludu wkoll il-garanziji.

Għandek parti minnhom ġejjin mill-Irlanda u parti minnhom ġejjin mill-Portugal ukoll.

TONIO FENECH: U parti minn Ċipru.

IS-SUR ALFRED CAMILLERI: Le, Ċipru le għaliex Ċipru ESM.

Ma rridux ninsew li l-EFSF mhuwiex se jintuża aktar għal dawn it-tip ta' bailouts.

Allura teknikament dak huwa vantaġġ.

Aħna għandna shareholding fl-ESM, imma dak hu mekkaniżmu totalment differenti.

MICHAEL FALZON: L-exposure jista' jiżdied taħt ir-regime l-ieħor?

IS-SUR ALFRED CAMILLERI: L-ESM huwa totalment differenti ....

TONIO FENECH: L-ESM qisu bank allura ma jidħolx id-dejn fuqu,

IS-SUR ALFRED CAMILLERI: Kieku shareholding iva, imma mhux bħalma huwa l-mekkaniżmu tal-EFSF, li kull meta xi ħadd isarraflek garanzija għaddejtu fuqha.

Aħna kultant żmien nirċievu li se jagħlqu l-garanziji u dejjem nagħmlu update.

THE CHAIRMAN: Min-naħa tal-kumitat nirringrazzjak tal-prezentazzjoni li naħseb kienet tajba u utli għal dan il-kumitat u narawk għall-prezentazzjoni oħra.

Grazzi ħafna.

Fit3.37 pm ilKumitat aġġorna għal data li tiġi komunikata aktar tard.